SELEPAS TUN MAHATHIR JADI PM, MUSTAHIL WUJUD KERAJAAN SUAMI ISTERI – ANWAR DAN DR. WAN AZIZAH

Selain serangan terhadap Tun Mahathir Mohamad, isu lain yang turut menjadi tumpuan terhadap kerajaan baru Pakatan Harapan yang bakal dibentuk selepas PRU 14 ialah dakwaan bahawa pasangan suami isteri, Anwar Ibrahim dan Dr. Wan Azizah Wan Ismail akan menjadi Perdana Menteri dan Timbalan Perdana Menteri dalam waktu yang sama.
Konvensyen Pakatan Harapan Ahad lalu memutuskan Tun Mahathir dinamakan sebagai Perdana Menteri dan Dr. Wan Azizah sebagai Timbalan Perdana Menteri sebaik saja gabungan itu berjaya menumbangkan UMNO dan BN.
Ia kemudian akan disusuli dengan memohon proses pengampunan bagi Anwar daripada Yang Dipertuan Agong bagi membolehkannya kembali aktif dalam politik, memegang jawatan dalam kerajaan dan seterusnya mengambil alih jawatan Perdana Menteri daripada Tun Mahathir.
Memandangkan Tun Mahathir sudah menjangkau usia 93 tahun dan matlamat utamanya ialah untuk memulih serta menyelamatkan negara daripada kerosakan berterusan akibat gaya kleptokrat Najib selama ini serta dalam masa yang sama turut terhutang budi dengan persetujuan Pakatan Harapan menamakannya sebagai calon Perdana Menteri, adalah difahami beliau tidak ada masalah untuk menyerahkan baton kepimpinan seterusnya kepada Anwar untuk menggantikannya.
Oleh kerana ketika itu Dr. Wan Azizah sudah memegang jawatan Timbalan Perdana Menteri dan dengan Tun Mahathir menyerahkan jawatan Perdana Menteri kepada Anwar, lalu dikatakan kerajaan selepas itu adalah kerajaan suami isteri.
Tidak cukup dengan pelbagai serangan kepada Tun Mahathir, ternampak bukan main seronok puak-puak UMNO memainkan isu ini.
Beberapa jentera propaganda, media kerajaan dan macai berbayar di media sosial dengan ghairah memainkan isu ini untuk menimbulkan ketakutan seolah-olah kerajaan ketika itu akan menjadi milik keluarga Anwar semata-mata.
Sabar dulu…jika kita imbas perjalanan politik Anwar dan Dr. Wan Azizah sejak 1998 yang lalu sehingga sekarang,  kita dengan mudah dapat memahami perkara ini.
Dr. Wan Azizah bukanlah isteri yang gila kuasa, ghairah dengan jawatan dan suka glamour seperti isteri sesetengah pemimpin lain. Ketika Anwar memegang jawatan dalam kerajaan, beliau tidak pernah menonjolkan diri, sebaliknya hanya menjadi pendamping setia dan berperanan sebagai isteri di belakang tabir semata-mata.
Wataknya lebih kurang sama dengan Tun Dr. Siti Hasmah Mohd Ali yang menjadi peneman setia sepanjang zaman kepada Tun Mahathir selama ini.
Penglibatannya dalam politik sebelum ini hanyalah secara kebetulan apabila Anwar berada di penjara dan tidak boleh bertanding dalam pilihanraya. Ketika itulah beliau menggantikan suaminya di Permatang Pauh.
Tetapi, sebaik Anwar bebas daripada penjara dan tiada lagi sebarang kekangan untuk bertanding, beliau dengan rela hati menyerahkan kerusi Parlimen Permatang Pauh itu kepada suaminya semula.
Setakat ini, sudah dua kali beliau menggantikan tempat Anwar di Permatang Pauh. Ketika Anwar memegang jawatan Ahli Parlimen dan Ketua Pembangkang, Dr. Wan Azizah tidak bergelar Yang Berhormat dalam waktu yang sama.
Untuk PRU 14 akan datang ini, sekali lagi Anwar tidak boleh bertanding. Dr. Wan Azizah pula, sebagai bakal Timbalan Perdana Menteri, sudah pasti wajib bertanding dan menang bagi membolehkannya dilantik memegang jawatan tersebut.
Sebaik saja kAnwar mendapat pengampunan dan boleh bertanding semula, proses yang sama seperti sebelum ini akan berulang kembali iaitu Dr. Wan Azizah akan mengosongkan kerusi Parlimen yang disandangnya untuk memberi laluan kepada suaminya. Kerusi itu mungkin di Permatang Pauh atau lain-lain kawasan.
Dr. Wan Azizah juga turut akan mengosongkan kerusi Timbalan Perdana Menteri yang disandangnya.
Bermakna selepas Anwar menjadi Ahli Parlimen semula, beliau akan menjadi Timbalan Perdana Menteri kepada Tun Mahathir terlebih dahulu, mengambil alih tempat Dr. Wan Azizah, sebelum mengambil alih jawatan Perdana Menteri.
Tidak akan timbul kerajaan suami isteri ketika itu, lebih-lebih lagi kerana Pakatan Harapan dianggotai oleh empat parti yang hampir setara, maka jawatan Perdana Menteri dan Timbalan Perdana Menteri tidak mungkin diisi oleh dua orang daripada parti yang sama.
Jadi, jangan takut atau sengaja buat-buat takut sehingga tak nampak hakikat yang sebenarnya.
Peranan Dr. Wan Azizah selepas Anwar menjadi Perdana Menteri ialah untuk mengisi kedudukan sebagai isteri Perdana Menteri yang tidak kurang pentingnya dalam konteks politik negara ini, tetapi sudah tentu beliau tidak seperti “isteri Perdana Menteri yang seorang itu” yang namanya menjadi bualan seluruh dunia kerana suka bermewah, membazir, berpakaian mahal dan ada jutaan ringgit nilai perhiasan sentiasa bergemerlapan badannya.
Bukan kerajaan suami isteri yang tidak mungkin menjadi kenyataan perlu kita takuti, tetapi pasangan suami isteri yang sedang berkuasa sekarang perlu lebih ditakuti dan menakutkan kita. (
ShahbudinHusin 10/01/2018).

0

0

votes
Article Rating
Kongsikan artikel ini


TIDAK BERETIKA MENGHALANG BAKAL PERDANA MENTERI MELAWAT ANWAR….

Hasrat Tun Mahathir Mohamad untuk melawat Anwar Ibrahim yang kini dirawat di Pusat Rehabilitisi Cheras bagi mengucapkan terima kasih kepada rakan lamanya itu tidak kesampaian apabila beliau tidak dibenarkan berbuat demikian oleh Kementerian Dalam Negeri.
Beliau yang diiringi oleh Nurul Izzah berhasrat ingin menyampaikan ucapan terima kasih secara peribadi kepada Anwar kerana menyokong pencalonannya sebagai bakal Perdana Menteri bagi Pakatan Harapan sekiranya gabungan itu memenangi PRU 14 akan datang.
Bagi Tun Mahathir, tentunya sokongan Anwar itu amat bermakna kerana ia menjadikan Pakatan Harapan berjaya menyelesaikan isu pokoknya bagi berdepan UMNO dan BN iaitu mengenai calon Perdana Menteri dan soal pembahagian kerusi.
Kenapa KDN yang menterinya, Ahmad Zahid Hamidi tidak  memberi kebenaran bagi lawatan Tun Mahathir itu?
Masih takut dengan seorang lelaki yang sudah berusia 93 tahun?
Sedarkah Zahid Hamidi bahawa Tun Mahathir adalah bakal Perdana Menteri selepas PRU 14 akan datang nanti?
Jika Perdana Menteri, Najib Razak dan Zahid Hamidi sendiri boleh melawat Anwar, siap bergambar dan memuatkannya dalam laman sosial masing-masing, malah beberapa pemimpin lain juga diberikan kebenaran yang sama, kenapa pula seorang bakal Perdana Menteri harus dikenakan larangan?
Bukankah Anwar itu bekas bossnya dahulu, manakala Tun Mahathir pernah ditemuinya secara peribadi tidak lama selepas dilantik menjadi Timbalan Perdana Menteri yang tujuannya menurut bekas Perdana Menteri itu adalah dengan hasrat untuk mendapatkan sokongan bagi menjatuhkan Najib?
Lupakah Zahid mengenainya?
Di mana etika kemanusiaan serta timbangrasa Zahid Hamidi dalam hal ini?
(ShahbudinHusin 10/01/2018).

0

0

votes
Article Rating
Kongsikan artikel ini


KENAPA TAKUT, SAYA HANYA NAK UCAP TERIMA KASIH KEPADA ANWAR?

MENZIARAH ANWAR
1. Saya tidak dapat menziarahi Dato’ Sri Anwar di Hospital Cheras. Saya diberitahu Menteri Dalam Negeri telah mengarah pejabat penjara supaya tidak membenar saya ziarah Dato’ Sri Anwar.
 2. Saya kecewa dan sedih. Apakah yang sudah jadi pada negara kita ini. Tidak pernah mana-mana Perdana Menteri Malaysia sebelum ini melarang sebarang lawatan untuk berjumpa pesakit atau banduan, samada ia ahli politik atau orang biasa. Saya, semasa menjadi Perdana Menteri, tidak pernah menghalang mana-mana banduan, termasuk Dato’ Sri Anwar, diziarahi oleh sesiapa.
 3. Tetapi sekarang sudah ada arahan ini khusus bagi saya.
 4. Tujuan saya menziarah hanya untuk ucap terima kasih kerana Anwar telah bersetuju dengan cadangan Pakatan Harapan untuk saya dinamakan calon Perdana Menteri jika kami menang.
 5. Dalam gabungan empat buah parti ini, kita bersetuju semua keputusan dibuat secara konsensus iaitu dengan dipersetujui oleh semua empat parti. Jika ada mana-mana satu parti tidak bersetuju, keputusan tidak akan diterima sebagai keputusan Pakatan Harapan.
 6. Apabila saya dicalon sebagai bakal Perdana Menteri untuk Pakatan Harapan, tiga buah parti bersetuju, tetapi Parti Keadilan Rakyat (PKR) tidak membuat keputusan.
 7. Namun pada saat terakhir PKR bersetuju. Saya percaya masa yang panjang yang diambil oleh PKR ialah kerana tidak senang dengan saya, yang menjadi PM diwaktu Anwar dipenjara.
 8. Memendek cerita akhirnya PKR bersetuju. Saya percaya persetujuan ini adalah oleh kerana pengasas PKR, Dato’ Sri Anwar dapat mengatasi perasaannya dan mengutamakan kepentingan negara lebih dari perasaan diri sendiri. Jelas Anwar, seperti semua kami dalam PH mengutamakan penyingkiran Najib lebih mustahak dari permusuhan antara kami dahulu.
 9. Bukan mudah bagi Anwar terutamanya. Tetapi jelas Anwar utamakan negara lebih dari dirinya.
 10. Parti-parti lawan tidak pernah mengalahkan gabungan 13 buah parti dalam BN. Sebabnya ialah kerana parti lawan tidak dapat betul-betul bekerjasama antara mereka.
 11. Hanya jika ada pakatan yang kuat hasil keikhlasan dalam bekerjasama antara parti lawan, barulah mereka berkemungkinan kalahkan BN.
 12. Dengan Keadilan memenuhi syarat konsensus empat buah parti lawan, kemenangan PH menjadi lebih cerah.
 13. Sebab itulah saya ingin ucap terima kasih sendiri kepada Anwar. Saya perlu hanya satu minit sahaja untuk berjumpa, tidak lebih. Tidak ada niat bercakap berkenaan politik.
 14. Lagipun semua orang tahu perlantikan saya akan menentukan kekalahan Pakatan Harapan. Bukankah Institute of Strategic and International Studies Senior Fellow Sholto Byrnes telah berkata pencalonan saya bermakna Pakatan telah ambil satu langkah kebelakang. Apalah nak takut sangat perjumpaan saya dengan Anwar. Tentulah ia akan jadi satu lagi langkah kebelakang oleh Pakatan Harapan.

 Tun Mahathir Mohamad
 11 Januari 2018
 (Dipetik dari blog Chedet)

0

0

votes
Article Rating
Kongsikan artikel ini


TERIMA KASIH TOK GURU YANG MENTERTAWAKAN SAMBIL MENGIBARATKAN SAYA SUDAH LAMA MATI, CUMA TAK TANAM LAGI

1. Tindakan saya keluar dari parti PAS pada penghujung tahun lalu selepas bergiat aktif selama lebih kurang 34 tahun telah mengundang pelbagai reaksi dari seluruh negara.
 Saya mengucapkan rasa syukur Alhamdulillah kerana kebanyakan maklumbalas yang saya terima terutamanya dari rakyat adalah positif.
 Saya amat terharu apabila teman-teman lama dari kalangan pemimpin dan aktivis parti politik serta NGO seluruh negara yang sebahagian besarnya telah saya kenali sejak sekian lama menzahirkan sokongan serta memberi semangat kepada saya.
 Begitu juga dari kalangan masyarakat Pokok Sena khasnya dan negeri Kedah amnya  yang mengikuti perkembangan saya secara dekat.
 2. Pada masa yang sama saya juga maklum akan respon respon yang saya terima dari kepimpinan Pas.Saya memahami perasaan kekecewaan dan mungkin juga kemarahan kepimpinan PAS berdasarkan dari berbagai maklumbalas mereka terhadap saya.
 Oleh demikan,saya dengan berlapang dada tidak berhasrat untuk membalas atau menjawab segala apa yang diperkatakan mereka walaupun saya dilemparkan dengan berbagai kutukan, sindiran,ejekan dan serangan-serangan keras termasuk yang berunsur peribadi terhadap saya.
 Bagi saya hanya cukup membalas dengan senyuman setelah diumpamakan seperti buah buruk oleh Timbalan Presiden PAS, Datuk Ustaz Tuan Ibrahim Tuan Man kerana sikap itulah yang saya pelajari dari buku tulisan Timbalan Presiden Pas yang berjudul  ‘senyumlah`. Senyum terhadap kebencian dan kemarahan mereka terhadap saya akan memberi kebahagian kepada kehidupan saya dan keluarga.
 3. Sepanjang 34 tahun saya menganggotai PAS, antara ilmu yang saya pelajari dan hayati dari kebanyakan tok-tok guru dan ustaz-ustaz adalah  hubungan sesama muslim atas dasar aqidah dan ukhwah islamiyah sesungguhnya tidak akan terputus hanya semata-mata kerana perbezaan wadah politik kepartian.
  Maka dengan itu saya tidak perlu berkecil hati terhadap kesemua mereka yang memberi respon kerana mereka tetap saudara saya didalam Islam dan saya sentiasa mendoakan kesejahteraan mereka.
 5. Berkenaan dengan kenyataan Tok Guru Presiden PAS yang mengibaratkan saya seperti orang yang sudah lama mati cuma baru nak tanam, saya sedikit pun tidak terasa hati dengan kata-kata tersebut bahkan saya hargai dan menyanjung tinggi segala ilmu yang saya pelajari dari beliau selama saya berada didalam PAS.
 Terima kasih Tok Guru kerana mengibaratkan saya sedemikian rupa bersama dengan gelak tawa Tok Guru di hadapan warga media. Moga Allah akan merahmati dan memberkati Tok Guru di dunia dan akhirat.
 Saya juga mengucapkan jutaan terima kasih di atas segala kepercayaan yang beliau berikan kepada saya didalam sudut kepimpinan organisasi PAS sebelum ini termasuk juga dengan Mursyidul Am, Timbalan Presiden, Naib Presiden serta Setiausaha Agung PAS yang turut berkomentar tentang berhentinya saya dari menjadi ahli PAS.
 6. Sebagaimana yang pernah saya nyatakan sebelum ini,  keterlibatan atau intima’ saya bersama PAS adalah berpaksikan kepada keyakinan untuk memperjuangkan ajaran Islam dalam kerangka melaksanakan tuntutan amar makruf nahi mungkar terutamanya dalam aspek politik dan sistem pemerintahan negara bagi menegakkan keadilan Islam serta menentang segala bentuk kemungkaran, salah guna kuasa, rasuah dan penyelewengan harta negara.
 Prinsip inilah yang saya genggam selama 34 tahun lalu dan ianya akan saya teruskan selagi saya masih bernyawa.
 Keyakinan dan kesetiaan saya tetap kekal kepada prinsip dan akidah perjuangan, bukan menyandar bahu kepada individu atau parti.  Perjuangan akan tetap saya galang tanpa mengira di wadah atau gelanggang mana sekalipun.
 Saya merasakan telatah politik PAS terutama sejak dua tahun kebelakangan ini sudah mula mengkhianati prinsip yang saya genggam maka saya tidak rela menggadaikan prinsip semata-mata kerana takut  atau gentar kepada celaan manusia.
 7. Dalam hal ini juga, saya mengucapkan terima kasih kepada yang mengingatkan saya tentang soal lafaz bai’ah ketika saya berada bersama PAS dan semasa dipilih sebagai calon untuk bertanding dalam PRU 13 bagi mewakili PAS.
 Begitu juga dengan mereka yang mencabar saya supaya meletak jawatan sebagai wakil rakyat kerana kononnya gaji dan elaun ahli parlimen yang saya terima adalah haram.
 Saya tidak perlu terjebak dalam polemik sebegini kerana cukup untuk saya mengatakan bahawa saya percaya Allah sentiasa memberi petunjuk dan jalan keluar selama mana kita berpegang kepada kebenaran.
 Saya amat memahami dan menginsafi baiah tersebut yang intipatinya janji taat setia dan patuh kepada jemaah dan pemimpin selama mana tindak-tanduknya selari dengan tuntutan ajaran Islam. Islam bukannya agama yang sempit sebaliknya Islam adalah agama yang maha luas yang menyediakan jalan keluar dari kesempitan dan merungkai segala kesulitan.
 Saya meyakini bahawa Allah maha pengasih,maha penyayang dan Allah tidak menzalimi hambanya yang ikhlas kepadanya.
 8. Cabaran yang lebih besar pada saya ialah jihad menyelamatkan Malaysia dari jatuh ke jurang kehancuran.
 Keutamaaan saya adalah menyumbangkan tenaga dan buah fikiran memimpin dan membimbing rakyat bagi  menamatkan pemerintahan UMNO BN yang semakin hari semakin merosakkan negara serta menzalimi rakyat dengan pelbagai penyelewengan dan skandal. Bukannya untuk mempertahankan UMNO BN sama ada secara sedar atau tidak sedar.
 Secara peribadi, saya berpendapat ini adalah kewajipan saya sebagai seorang muslim maka inilah keutamaan saya sekarang.
 Terima kasih Tok Guru kerana mengibaratkan saya `sudah lama mati cuma baru nak tanam’. Kiasan yang keluar dari mulut Tok Guru dan tujukan pada saya ini sebenarnya menyuntik kekuatan dan melonjakkan semangat untuk saya berjuang dan berjihad bagi menyelamatkan negara dan rakyat dalam Pru14 akan datang.
 Terima kasih Tok Guru,saya mendoakan moga Tok Guru diberikan kesihatan yang baik dan sentiasa di rahmati serta diberkati Allah di dunia dan akhirat.
 Dato’ Hj Mahfuz Hj Omar
 Ahli Parlimen Pokok Sena
 12 Jan 2018 / 24 Rabiulakhir 1439.

0

0

votes
Article Rating
Kongsikan artikel ini


TUN MAHATHIR TANDING DI TITIWANGSA?

Pengerusi Pakatan Harapan dan bakal Perdana Menteri yang mempunyai misi untuk menyelamatkan Malaysia, Tun Mahathir Mohamad sebelum ini membayangkan tiga kerusi yang sesuai untuk ditandinginya dalam PRU 14 iaitu Putrajaya, Langkawi atau Kubang Pasu.
 Ketiga-tiga kerusi itu bukan saja sinonim dengan Tun Mahathir ketika eranya berkuasa sebagai Perdana Menteri dahulu, bahkan juga dilihat tiada masalah untuk beliau memenanginya.
 Meskipun demikian, wujud juga kebimbangan bahawa beliau mungkin terpaksa bekerja lebih keras untuk menang di kerusi-kerusi tersebut atas pelbagai faktor.
 Di Putrajaya, ia mungkin disebabkan hampir keseluruhan pengundinya adalah kakitangan awam yang dengan sendirinya mendedahkan mereka kepada ugutan, tekanan dan mainan politik oleh ketua jabatan masing-masing.
 Di Langkawi dan Kubang Pasu pula, meskipun tidak dinafikan jasa serta sumbangan Tun Mahathir amat besar kepada kedua-dua kawasan itu, tetapi faktor pengundi Melayu luar bandar yang agak ramai tentu saja akan memberi sedikit kelebihan kepada UMNO dan BN untuk memainkan sentimen perkauman dan menghamburkan pelbagai tawaran berupa dedak dengan tujuan memancing undi.
 Jika Tun Mahathir terpaksa bekerja lebih keras untuk menjadi Ahli Parlimen bagi membolehkannya tidak menghadapi masalah untuk dilantik menjadi Perdana Menteri, ia dalam masa yang sama akan menyekat langkah beliau untuk pergi dengan selesa ke seluruh negara untuk gerak kerja kempen yang lebih menyeluruh.
 Keadaan itu barangkali akan menjejaskan pula peluang Pakatan Harapan di banyak kawasan lain khususnya yang ditandingi Bersatu kerana tidak dinafikan pengaruh kempen beliau adalah tarikan utama untuk menarik sokongan rakyat kepada perubahan sambil memecahkan undi yang selama ini pro kepada UMNO.
 Di banyak kawasan Parlimen yang sebelum ini dimenangi oleh calon-calon UMNO, jika Tun Mahathir berjaya menarik 5 atau 10 peratus undi yang diperolehi mereka pada 2013 lalu, di samping sudah ramai yang meninggalkan parti itu bagi menyertai Bersatu, peluang Pakatan Harapan untuk menang dengan sendirinya akan jadi sangat cerah.
 Lantaran itu, adalah dirasakan Tun Mahathir perlu bertanding di kawasan lain yang peluang boleh menangnya adalah lebih cerah berbanding Putrajaya, Langkawi atau Kubang Pasu.
 Dalam rundingan pembahagian kerusi yang menyaksikan kuota 52-51-35-27 berjaya diselesaikan, kawasan yang menjadi pertikaian sehingga saat-saat akhir ialah Titiwangsa.
 Kerusi itu sebelum ini disasarkan oleh Amanah dengan Dr. Hatta Ramli, Ahli Parlimen Kuala Krai dipersiapkan untuk bertanding menentang Johari Ghani dalam pilihanraya akan datang.
 Namun dengan Bersatu turut mahukan kawasan itu dan rundingan terus buntu untuk beberapa lama,  Amanah akhirnya sedia mengalah atas semangat kebersamaan untuk mencapai kemenangan menumbangkan Najib, UMNO dan BN.
 Dalam ucapannya di Konvensyen Pakatan Harapan 7 Januari lalu, Tun Mahathir turut merakamkan penghargaan kepada Amanah kerana memudahkan proses rundingan sehingga persefahaman dalam pembahagian kerusi berjaya dimuktamadkan.
 Jika Bersatu ingin mencari kawasan yang lebih selamat dan boleh menang untuk Tun Mahathir serta membolehkannya turut berkempen ke tempat-tempat lain, kawasan yang harus difikirkan ialah Titiwangsa.
 Dengan Johari hanya menang lebih 800 undi pada pilihanraya lalu, di situ juga terletaknya Kampung Baru dan Keramat, namun turut memiliki jumlah pengundi bukan Melayu yang agak besar, Titiwangsa boleh dikata selesa untuk Tun Mahathir.
 Lagi pula, dengan berjaya menumbangkan seorang anggota kabinet di Titiwangsa, ia tentunya akan memberi lonjakan semangat yang menyeluruh kepada Pakatan Harapan.
 Maka, berbanding Putrajaya, Langkawi atau Kubang Pasu, Titiwangsa adalah kawasan yang lebih baik dan sesuai buat Tun Mahathir.
(ShahbudinHusin 12/01/2018)

0

0

votes
Article Rating
Kongsikan artikel ini


BESARNYA NAFSU POLITIK PAS!!!

Kata Hadi Awang, sekiranya Pas berjaya mendapat 40 kerusi dalam pilihanraya akan datang, parti itu akan menjadi tempat pergantungan  kepada parti-parti lain yang ingin menubuhkan kerajaan.
 “Jika Pas boleh mendapat 40 kerusi Parlimen, parti lain yang tak boleh nak tubuh kerajaan akan bergantung kepada  40 kerusi ini.
 “Walau pun parti lain ada 100 kerusi atau 80 kerusi, kerana nak tubuh kerajaan kena ada minima 112 kerusi.
 “Jika PAS ada 40 kerusi, bermakna kita akan menjadi tempat kebergantungan siapa yang nak tubuh kerajaan. “Dengan 40 kerusi ini kita (PAS) ada pengaruh dan boleh minta macam-macam,” kata Presiden Pas itu seperti dilapor Harakah.
 Dengan kenyataan di atas, apa yang nyata ialah ia menyerlahkan betapa besarnya nafsu politik Pas sekarang ini.
 Pertama, dia mahu menang 40 kerusi dan kemudian boleh memilih kerajaan mana-mana yang dikehendakinya untuk memerintah negara ini.
 Sebenarnya itu cuma kata-kata politik Hadi saja. Apa pun keadaannya pilihan Hadi tetap Najib, UMNO dan BN.
 Kalau PH kekurangan kerusi untuk menubuhkan kerajaan, Pas tidak mungkin akan mencukupkannya. Sebaliknya jika BN yang tidak cukup kerusi, Pas pasti dengan senang hati menawarkan  kerusi-kerusinya.Katalah PH nanti ada 100 kerusi dan BN cuma ada 80 kerusi, pilihan Pas tetap BN.
 Tak usahlah Hadi berdrama lagi tentang pilihannya kerana sikap beliau terhadap Tun Mahathir, Bersatu, DAP, Amanah yang merupakan anggota PH bukanlah rahsia lagi.Begitu juga sikap dan pendiriannya terhadap Najib, UMNO dan BN bukanlah rahsia untuk difahami oleh sesiapa pun jua. Segala-galanya sudah terang lagi bersuluh ibaratnya.
 Jadi, tidak guna memberi waima satu kerusi pun kepada Pas sebenarnya. Mereka adalah talian hayat kepada Najib, UMNO dan BN semata-mata.
 Bertanding sendirian dan membiarkan berlakunya pertandingan tiga penjuru untuk menyelamatkan Najib, UMNO serta BN dan sekiranya menang pun, itulah juga tujuan Pas dan Hadi.
 Biarkan Pas kali ini, kalau boleh tidak mendapat walau kerusi pun dan jadikan nasib mereka bersama-sama dengan UMNO dan BN untuk meratapi kekalahan.
 Yang kedua, kata Hadi juga, dengan adanya 40 kerusi itu mereka boleh minta macam-macam daripada pihak yang ingin bekerjasama dengan mereka.
 Itukah sikap dan perangai parti yang memperjuangkan Islam – tujuannya hanya nak minta macam-macam?
 Sekali lagi, ini adalah petunjuk bahawa kita tidak harus memberi walau satu kerusi kemenangan kepada Pas kerana jika menang, tujuannya hanya nak minta macam-macam, sudah tentunya semuanya untuk kelompok dan diri sendiri, bukan demi rakyat dan perjuangan Islam.
 Inilah Pas era Hadi, Pas yang perlu dijauhi oleh semua pengundi.
(ShahbudinHusin 13/01/2018)

0

0

votes
Article Rating
Kongsikan artikel ini


40 ATAU 04?

Apabila Pas menyasarkan untuk menang hanya 40 kerusi Parlimen saja dalam PRU 14 akan datang, apa yang nyata parti itu benar-benar tidak mahu menjadi kerajaan.
 Dengan jumlah kerusi Parlimen ada sebanyak 222, matlamat kemenangan cuma 40 menunjukkan Pas telah memperdaya para penyokongnya untuk melaksanakan pemerintahan Islam melalui perjuangannya.
 Sebaliknya, Pas hanya mahu menjadi “king maker” atau kuasa penentu yang sebenarnya belum pun tentu dapat dicapainya.
 Barangkali hanya Pas satu-satunya parti politik dalam dunia ini yang bertanding dalam pilihanraya hanya untuk menjadi “king maker” dan kemudian berharap dapat minta apa saja melalui kedudukan itu.
 Itu pun jika kemenangan 40 kerusi yang dihajati dapat dicapai. Tetapi, bagaimana jika sasaran yang mahu digapai gagal dicapai?
 Apa akan jadi kepada Pas selepas itu?
 Apa pula alasan dan hujah Pas untuk terus mewajarkan perjuangannya?
 Pas dalam keadaannya sekarang adalah parti Melayu Islam yang  lebih kurang sama saja tarafnya dengan UMNO, Bersatu atau Amanah.
 Di antara ketiga-tiga parti itu, UMNO kini mempunyai 88 kerusi Parlimen dalam kawasan majoriti Melayu yang dimenanginya dalam PRU 2013 yang lalu.
 Pas pula menang 21 kerusi Parlimen  dalam PRU 2013 dan tujuh daripadanya sudah menyertai Amanah dan PKR. Bermakna Pas hanya tinggal 14 kerusi Parlimen saja lagi sekarang ini.
 Jika Pas mahu menang 40 kerusi, sasaran mereka tentunya ialah 88 kerusi yang sekarang dipegang oleh UMNO.Kerusi PKR, DAP atau Sabah dan Sarawak tidak relevan sama-sekali untuk ditawan oleh Pas.
 Dengan Pas hanya ingin menjadi “king maker” dan dalam masa yang sama tidak berhasrat menjadi kerajaan, berapakah kerusi milik UMNO yang dapat dirampasnya?
 Bolehkah 20 atau 30 kerusi yang sekarang ditangan UMNO  dirampas oleh Pas?
 Jika hanya satu atau dua kerusi UMNO saja yang dapat ditawannya, bagaimana matlamat 40 itu mahu dicapai?
 Dalam masa yang sama, oleh kerana Pas bermusuh dengan DAP dan orang Cina, parti itu bukan saja tidak lagi mendapat sokongan pengundi bukan Melayu, malah beberapa kerusi pengundi campuran yang dimenanginya dulu juga pasti akan terlepas daripada genggaman.
 Daripada 14 yang ada sekarang, berapa kerusi yang masih boleh dipertahankannya?
 Adakah Bukit Gantang dan Temerloh misalnya, masih mampu dipertahankan oleh Pas?
 Tolak campur bahagi darab, meskipun Pas tetap berdegar-degar dengan matlamat 40 kerusi, hakikatnya berapakah jumlah realistik yang mampu dimenangi Pas berdasarkan sikap dan pendirian parti itu sekarang ini?
 Tidak mustahilkah akhirnya hanya 4 kerusi saja yang akan dimenangi Pas dalam PRU 14 akan datang?
 Nak jadi apa Pas dengan 4 kerusi itu?
(ShahbudinHusin 14/01/2018)

0

0

votes
Article Rating
Kongsikan artikel ini


ALHAMDULILLAH….

 Setelah menyatakan pencalonan Tun Mahathir Mohamad sebagai Perdana Menteri merupakan tawaran terbaik oleh Pakatan Harapan kepada rakyat Malaysia dalam PRU 14 akan datang, Azmin Ali semalam menawarkan pula kerusi Parlimen Gombak untuk ditandingi oleh Pengerusi gabungan pembangkang itu.
 Kenyataan yang diikuti tawaran itu secara tidak langsung menggambarkan keakuran Menteri Besar Selangor tentang tiada tokoh lain yang lebih baik untuk menumbangkan Najib Razak, UMNO dan BN, sekaligus menyelamatkan masa depan negara.
 Apa lagi yang dapat diucapkan melalui tindakan Azmin ini selain ucapan Alhamdulillah dan tentunya semua penyokong serta macai UMNO terus dirundung rasa kecewa dibuatnya.
 Cuma, jika Gombak diserahkan kepada Tun Mahathir, di manakah pula Azmin akan bertanding?
 Baik Tun Mahathir atau Azmin, di mana pun mereka bertanding, mereka tiada pilihan selain harus mencari kawasan yang boleh menang kerana kedua-duanya adalah watak penting sebaik Pakatan Harapan mengambil alih kerajaan nanti.
 Azmin nampaknya mula sedar hakikat perlunya semua pihak dalam Pakatan Harapan bersatu hati memberi sokongan yang padu kepada Tun Mahathir.
 Jika Najib, UMNO serta BN tidak ditumbangkan dan Tun Mahathir tidak dijadikan  Perdana Menteri terlebih dahulu, bukan saja negara ini tidak dapat diselamatkan, bahkan masa depan politik Azmin sendiri akan jadi tidak menentu.
 Oleh yang demikian, dengan kenyataan Azmin mengenai Tun Mahathir dan tawaran Parlimen Gombak itu, diharapkan para penyokong Menteri Besar Selangor itu tidak lagi mengeluarkan sebarang kenyataan yang boleh mengeruhkan keadaan dan kecelaruan dalam Pakatan Harapan.
 Azmin juga harus menasihatkan mereka agar bertenang dan menerima keputusan yang sudah dibuat oleh Pakatan Harapan.
 Dalam masa yang sama, Azmin juga harus sedar bahawa tindakan sesetengah pihak seperti bekas Naib Presiden Bersatu, Hamidah Osman yang menyokongnya sebagai lebih layak dinamakan sebagai calon Perdana Menteri adalah sokongan membawa rebah semata-mata.
 Pihak ini tidak ikhlas dalam menyatakan sokongan dan hanya ingin mengeruhkan lagi keadaan, sedangkan yang diinginkan mereka kekal ialah Najib, UMNO dan BN.
 Mereka sanggup keluar Bersatu, meskipun dulunya merekalah yang lantang mendesak pengunduran Najib.
 Jika bukan niat untuk mengekalkan Najib, sudah tentu mereka akan kekal dalam perjuangan bersama-sama Pakatan Harapan sehingga sekarang.
 Diharap Azmin tidak terpedaya dengan sokongan bawa rebah itu kerana yang sebenarnya seperti kata Tun Mahathir, mereka adalah sampah yang tidak perlu dilayan oleh sesiapa.
(ShahbudinHusin 14/01/2018)

0

0

votes
Article Rating
Kongsikan artikel ini


ADA YANG KENA ATAU SANDIWARA?

Felda dilaporkan telah mendapat kembali tanahnya yang sebelum ini dipindah-milik secara meragukan kepada Synergy Promenade Sdn Bhd, pemaju Kuala Lumpur Vertical City.
 Perolehan kembali tanah itu berikutan persetujuan syarikat terbabit menyerahkannya kepada Felda secara sukarela.
 Pemindakan semula tanah itu kepada Felda dilaporkan tanpa melibatkan sebarang kos.
 Beserta berita gembira itu, Pengerusi Felda, Shahrir Samad juga mengumumkan bahawa Najib Razak tidak terlibat dalam pertukaran tanah Felda itu kepada Synergy Promenade Sdn Bhd.
 Malah, katanya, PMO langsung tidak mengetahui mengenai pertukaran tanah tersebut.
 Dengan Felda mendapat kembali tanah tersebut melalui penyerahan sukarela oleh Synergy Promenade Sdn Bhd kepada Felda dan Najib pula disahkan tidak terlibat oleh Shahrir, siapakah sebenarnya yang terlibat serta akan terus disiasat?
 Adakah Isa Samad, bekas Pengerusi Felda dan bekas Pengerusi Felda Investment Corporation merupakan satu-satunya sasaran siasatan?
 Bagaimana pula dengan  syarikat terbabit yang sebelum ini memindahkan tanah Felda itu menjadi milik mereka melalui surat kuasa penuh yang diperolehi daripada Felda sendiri?
 Masihkah mereka dianggap telah melakukan kesalahan seperti menipu dan memperdaya atau kedudukannya bakal menjadi saksi utama selepas setuju menyerahkan tanah itu kepada Felda?
 Atau apakah dengan berjaya mendapatkan kembali tanah itu, akhirnya tiada sesiapa yang akan didapati bersalah, apalagi di dakwa meskipun audit forensik dan siasatan polis masih diteruskan?
 Sandiwara apa pula kali ini agaknya?
(ShahbudinHusin 15/01/2018)

0

0

votes
Article Rating
Kongsikan artikel ini


DUA SOALAN MUDAH TUN M BUAT PAS, BERAPA LAMA HADI AWANG MAHU MENJAWABNYA?

Pengerusi Pakatan Harapan, Tun Mahathir Mohamad hari ini melontarkan dua soalan yang berupa cabaran mudah kepada Pas.
 Pertama, beliau ingin tahu siapakah calon PerdanaMenteri bagi Gagasan Sejahtera yang diketuai oleh Pas?
 Umum semua tahu sekiranya BN terus menang, Najib Razak akan kekal sebagai Perdana Menteri, manakala Pakatan Harapan sudah menamakan Tun Mahathir sebagai calon Perdana Menterinya.
 Oleh kerana Pas memutuskan untuk bertanding sendirian atas tiket Gagasan Sejahtera bagi melawan BN dan PH, maka logiknya mereka juga harus ada calon Perdana Menterinya sendiri.
 Bagaimana mahu bertanding dalam pilihanraya, bercita-cita ingin memerintah negara dan melaksanakan pemerintahan Islam jika tiada calon Perdana Menteri?
 Jadi, soalan dan cabaran Tun Mahathir kepada Pas ini adalah soalan yang mudah saja sebenarnya?Kalau Hadi Awang calonnya, maka umumkan saja secara terbuka.
 Kedua, Tun Mahathir juga ingin tahu sama Pas menyokong Najib atau beliau sebagai bakal Perdana Menteri selepas PRU 14 akan datang?
 Barangkali soalan Tun Mahathir ini bermaksud jika Pas tidak mahu menamakan siapa calon Perdana Menteri sendiri, maka siapakah yang menjadi pilihan Pas untuk disokong menjadi Perdana Menteri – Najib atau beliau?
 Soalan kedua ini sebenarnya lebih mudah lagi bagi Pas menjawabnya kerana ia hanya berupa soalan objektif saja iaitu (A) Najib dan (B) Tun Mahathir.
 Pilih saja yang mana satu atau kalau susah sangat bolehlah gunakan buah dadu untuk membantu.
 Dalam erti kata lain, jika Pas dapat menamakan calon Perdana Menterinya, mereka tidak perlu lagi menjawab soalan kedua itu.
 Tetapi, jika tidak dapat menjawab soalan pertama, Pas harus menjawab soalan kedua yang hanya merupakan soalan objektif saja.
 Senang dan mudah saja soalan Tun Mahathir kepada Pas ini sebetulnya, umpama kata sambil mencandat sotong boleh menjawabnya.
 Namun, berapa lama Pas dan Hadi Awang perlu masa untuk memberikan jawapan?
(ShahbudinHusin 16/01/2018).

0

0

votes
Article Rating
Kongsikan artikel ini


FELDA DIGESA JELASKAN TERMA2 PERJANJIAN TANAH DI JALAN SEMARAK

Inilah ‘wayang kulit’ Felda dan kerajaan kleptokrasi yang cuba menutup segala kelemahan penggadaian tanah milik Felda di Jalan Semarak kepada syarikat Synergy Promenade setelah dikecam hebat oleh rakyat Malaysia.
 Begitu mudah Felda jual tanah tersebut dan kini teramat mudah pula syarikat Synergy Promenade serah semula.
 Tan Sri Shahrir Samad selaku Pengerusi Felda mesti terangkan segala terma-terma untuk dapatkan semula tanah Felda di Jalan Semarak dari syarikat Synergy Promenade.
 Berapa jumlah wang yang Felda kena bayar semula kepada syarikat tersebut?
 Dari sumber kewangan mana Felda dapatkan wang untuk bayar semula pada Synergy Promenade?
 Apa syarat-syarat penyerahan semula tanah ini kepada Felda?
 Sudahkah Felda buat pembayaran semula dalam bentuk kewangan  kepada syarikat Synergy Promenade?
 Bila pembayaran dibuat kerana secara mendadak tanah itu diumumkan  diserah semula pada Felda?
 Ahli-ahli Lembaga Pengarah Felda dan kerajaan kleptokrasi buat harta benda Felda macam bapa mereka punya!!
 Jual dan ambil semula ikut suka hati mereka saja!!
 Yang lebih menyedihkan kita dan tidak logik ialah apabila secara pantas tanpa disiasat, Datuk Azam Baki dari SPRM kata tiada unsur-unsur rasuah dalam kes penggadaian tanah Felda ini.
 Pihak penguatkuasa undang-undang belum jalankan siasatan tetapi awal-awal lagi pegawai tinggi SPRM kata tiada sebarang unsur-unsur rasuah.
 Cukup pelik perangai Azam Baki ini!!
 Dia pun nak jadi kaki bodek minda lemah otak udang juga ke sepertimana pemimpin-pemimpin bangang UMNO?
 Keseluruhan rakyat Malaysia ingin mendengar penjelasan secara terperinci dan komprehensif dari Pengerusi Felda selaku ‘burung kakak tua’ kepada kerajaan kleptokrasi terlebih dahulu!!
 Pada hemat peribadi saya; ‘wayang kulit’ Felda ini adalah untuk menyelamatkan imej UMNO serta BN yang dikecam hebat oleh warga peneroka mahupun rakyat Malaysia dari segenap lapisan masyarakat dalam isu skandal terbaru ini!!
 Pemimpin-pemimpin bangang UMNO dan kerajaan kleptokrasi tahu sekiranya isu ini tidak diselesaikan segera mereka bakal kehilangan majoriti kerusi-kerusi Parlimen yang berada di kawasan-kawasan Felda!!
 Jumlah keseluruhan kerusi-kerusi parlimen di kawasan-kawasan Felda berjumlah lebih kurang 54 kerusi!!
 32 juta rakyat Malaysia jangan mudah terperangkap dengan permainan ‘wayang kulit’ Felda ini!! Kita jangan lagi biarkan UMNO dan BN memperbodohkan keseluruhan warganegara Malaysia khususnya para peneroka di seluruh pelusok tanahair!!
 KHAIRUDDIN ABU HASSAN
 Koordinator
 Deklarasi Rakyat
 16 Januari 2018.

0

0

votes
Article Rating
Kongsikan artikel ini


JIKA BN 95, PH 105 DAN PAS 22 – SIAPA HADI SOKONG UNTUK JADI PM?

Pas masih lagi mahu berdolak-dalik berhubung cabaran yang dilontarkan oleh Tun Mahathir Mohamad, baik mengenai siapa calon Perdana Menteri bagi Gagasan Sejahtera mahu pun siapa yang bakal disokongnya.
 Setiausaha Agung Pas, Takiyuddin Hassan berkata, pihaknya hanya akan berbuat demikian apabila tiba waktunya nanti.
 Namun yang pasti, Pas tidak akan memilih sama ada Najib Razak atau pun Tun Mahathir, ujar Takiyuddin lagi.
 Dalam hal ini, tegas beliau, Pas berpegang kepada hadis Rasulullah yang bermaksud, “Kepimpinan itu adalah milik Allah, Dia yang akan menentukan siapa yang dikehendakiNya.”
 Meskipun cuba berpegang kepada Hadis Rasulullah untuk mengukuhkan hujahnya, Pas nampaknya masih mahu bermain politik di sebalik kata-katanya itu.Kenapa susah sangat mahu berterus-terang?
 Cuba kita ambil suatu sifir mudah berhubung keputusan PRU 14 akan datang.
 Daripada 222 kawasan Parlimen seluruh Malaysia, katalah BN menang cuma 95 kerusi, PH menang 105 kerusi, manakala Pas akan beroleh 22 kerusi.
 Dalam kedudukan itu, siapakah yang akan Pas sokong untuk menubuhkan kerajaan dan menjadi Perdana Menteri?
 Masihkah Pas berpegang kepada pendirian tidak menyokong sama ada Najib mahu pun Tun Mahathir atau ia akan berubah ketika itu?
 Adakah pilihan yang dibuat Pas ketika itu merupakan keputusan yang benar-benar dikehendaki Allah?
 Atau kita sudah boleh meneka siapa yang akan Pas sokong ketika itu?
 Bolehkah Takiyuddin atau mana-mana pemimpin Pas memberikan jawapan tepat mengenainya?
(ShahbudinHusin 17/01/2018)

0

0

votes
Article Rating
Kongsikan artikel ini


APAKAH BERJUANG MESTI BERTANDING P/RAYA?

 Semua orang yang dimulutnya selalu meluahkan perasaan tidak suka atau benci kepada Najib Razak, UMNO dan BN seharusnya turut sedar bahawa PRU 14 ialah mesti bermatlamatkan memenangkan Pakatan Harapan.
Hanya Pakatan Harapan merupakan satu-satunya alternatif kepada BN yang sudah rosak dan merosakkan negara ini.
Pas bersama Gagasan Sejahtera bukanlah alternatif untuk menjadi kerajaan kerana mereka hanya mahu bertanding 130 kerusi Parlimen serta ingin menang 40 daripadanya saja.
Maka, bukan saja memenangkan 40 kerusi kepada Pas suatu tindakan sia-sia, bahkan memberikan parti itu 4 kerusi saja pun turut merupakan tindakan yang tidak berguna.
Dalam usaha untuk memenangkan Pakatan Harapan, semua pihak yang ingin menolak Najib, UMNO dan BN mesti serta wajib memberi sokongan kepada gabungan yang dipengerusikan oleh Tun Mahathir itu.
Sokongan boleh diberi dengan pelbagai cara. Ada yang perlu bertanding dalam pilihanraya dan ada pula yang tidak perlu berbuat demikian.
Yang tidak bertanding, buatlah kerja mengikut kemampuan dan kesesuaian peranan masing-masing, yang penting matlamat menjatuhkan Najib, UMNO dan BN mesti menghasilkan kejayaan.
Bagi yang ada kedudukan, kelayakan serta mungkin jawatan tertentu dalam parti-parti yang menyertai Pakatan Harapan, peluang untuk mereka bertanding tentu saja lebih cerah berbanding rakan-rakan lain yang tiada apa-apa atau hanya bergerak secara bebas, tetapi tetap mempunyai matlamat yang sama.
Sehubungan itu, tindakan Ezam Mohd Nor yang dilaporkan mahu bertanding di Shah Alam atas tiket Bebas dalam pilihanraya akan datang, kononnya untuk menyuarakan isu-isu rasuah, tentu saja dikira tidak wajar dalam konteks menggerakkan rakyat menumbangkan Najib, UMNO dan BN.
Apakah isu-isu rasuah hanya boleh disuarakan oleh Ezam dengan menyertai pilihanraya saja?
Bukankah banyak cara dan medium lain boleh digunakan untuk menyuarakan isu-isu rasuah sebagaimana yang diinginkannya itu?
Lagi pula, bolehkah Ezam menang dengan bertanding atas tiket Bebas di Shah Alam?
Macam mana kalau tewas?
Bagaimana pula jika dengan penyertaannya itu akan memberi kelebihan kepada BN untuk menang di Shah Alam nanti?
Sehubungan itu, adalah dicadangkan agr lebih baik Ezam menumpukan usahanya membantu kerja-kerja kempen Pakatan Harapan secara menyeluruh berbanding menyertai pilihanraya kerana ia lebih berkesan dalam misinya untuk memerangi rasuah sebagaimana yang diinginkannya itu.
Ini kerana jika bertanding di Shah Alam, beliau hanya berkempen dan bercakap mengenai rasuah kepada pengundi Shah Alam semata-mata, sebaliknya jika membantu kerja-kerja kempen Pakatan Harapan, beliau boleh bergerak ke seluruh negara dengan isu rasuahnya.
Yang lebih penting, tindakan Ezam bertanding Bebas ini jika diteruskan tidak ubah sama seperti Pas yang tetap ingin bersendirian serta lebih rela membiarkan berlakunya pertembungan tiga penjuru dalam pilihanraya akan datang.
Cukuplah Pas jadi pengacau dan talian hayat kepada Najib, UMNO dan BN, tidak perlu Ezam menambahkan lagi kecelaruan yang ada.
Bukan masuk bertanding itu yang penting, sebaliknya yang tersangat penting bagi majoriti rakyat ialah ingin melihat Najib, UMNO dan BN dapat ditamatkan kuasanya.
Janganlah kita menjadi kelompok yang akhirnya hanya mengecewakan rakyat.(ShahbudinHusin 18/01/2018)

0

0

votes
Article Rating
Kongsikan artikel ini


KARTUN DALAM FELDA

1. Bila kita tonton cerita kartun dalam TV, kita kena sedia lihat kisah-kisah temberang..contohnya watak tertentu  dah kena hempap dengan sesuatu yang berat, badan dah hancur berkecai, lepas tu boleh hidup balik. Itulah misteri kartun.
2. Bila lihat isu tanah Felda di Jalan Semarak , saya  sorang lah, rasa mcm tonton cerita kartun juga. Mana taknya? Mula-mula kata tanah Felda bernilai jutaan ringgit dah kena pindahmilik kpd sebuah syarikat.
3. Lepas tu, keluar kenyataan Felda tak dapat sesen pun drp transaksi bernilai juta tu.
4. Lepas tu, ada laporan polis. Lepas tu , polis ambil keterangan gn dan keterangan mantan Pengerusi Felda yang diambil paling last diambil sebab katanya dia di luar negara. Tu tak termasuk sebelum ni yang meskipun ada tuduhan skandal lain yang dikaitkan dengan beliau , dia masih dihantar ke SPAD oleh “orang tu”.
5. Lepas tu, timbul berita kata mantan Pengerusi Felda tu sebenarnya dah balik dan ada di Malaya – siap boleh pengerusikan mesyuarat UMNO lagi. Wartawan nampak dia kat Malaya..polis mcm tak nampak je atau sengaja tak nampak..wallahu ‘alam.
6. Ya beliau akhirnya dipanggil juga..isunya bukan dia dipanggil juga akhirnya, tapi kenapa dia boleh tak dipanggil lebih awal dari tu dalam keadaan dia ada kat dlm negara..itu isunya , tapi itulah kartunnya.
7. Yang terbaru kata tanah tu dah dipindahmilik semula kpd Felda semula tanpa kos..ini lagi kartun.
8 Yang lagi best kartunnya , meskipun dlm Akta kata transaksi yang “dubious” tu perlu dapat persetujuan menteri yang jaga Felda- MO1 lah , Pengerusi Felda yang sekarang kata PM tak terlibat ( ikut laporan media lah)
9.Meskipun dikatakan MO1 tak terlibat ,tapi itu bukan bermakna dia tak perlu bertanggungjawab. Bila melibatkan kuasa dia utk “approve” ( termasuk kuasa utk tak approve lah ), isu dia terlibat atau tidak , bagi saya, dah tak relevan.
10. Jika dia approve pun dia bertanggungjawab, jika dia tak approve pun dia kena juga bertanggungjawab. Sebab macam mana dlm keadaan dia tak approve benda tu boleh diteruskan juga..awat dia tak tahu? Dia buat apa selama ni?
Patutnya polis kena juga panggil dia untuk bagi keterangan. Tapi dlm cerita kartun saya rasa bukan polis yang akan panggil dia , silap haribulan polis pula yang kena dipanggil oleh dia.. Kan cerita kartun.mesti ada unsur humour!
11. Lagi satu MO1 yang lantik mantan Pengerusi Felda tu..so dia tak boleh lari daripada tanggungjawab juga. Jika tak dari segi legal sekalipun, paling kurang dari segi politik atau moral.Kalau dia masih ada moral lagi lah.
Tu lah cerita kartun..saya harap isu Felda ni bukan cerita kartun lah YB JB.
Mohd Hanipa Maidin
Ahli Parlimen Sepang.

0

0

votes
Article Rating
Kongsikan artikel ini


ANAK NAJIB, PERGILAH NASIHATKAN BAPA KAMU TERLEBIH DULU!!!

 Anak Najib Razak, Nazifuddin Najib hari ini tampil menasihatkan Tun Mahathir Mohamad agar kembali ke haluan yang dietapkan oleh datuknya, Allahyarham Tun Razak iaitu mempertahankan UMNO dan bukan menghancurkannya.
Kata beliau, Tun Razak membawa kembali Tun Mahathir menyertai UMNO setelah dipecat oleh Tunku Abdul Rahman Putra Alhaj sebelum itu ialah untuk mengukuhkan dan mempertahankan parti itu, bukan bertindak sebaliknya.
Tun Mahathir, kembalilah ke pangkal jalan iaitu laluan yang Tun Razak telah rintis untukmu menjadi insan keempat berpeluang menjadi Perdana Menteri, kata Nazifuddin dalam catatan di Facebook miliknya.
Siapa pun yang membaca tulisan seorang anak ini pasti menyedari betapa terdesaknya Najib sekarang untuk menghadapi pilihanraya akan datang.
Tidak cukup dengan Najib sendiri membelasah dan menyindir Tun Mahathir, sekarang anak pula muncul meraih simpati dengan memainkan sentimen Tun Razak.
Bukan saja Najib sedar kuasanya sedang berada di hujung tanduk, malah anaknya sendiri seolah-olah dapat merasakan awan mendung sedang menyelubungi seluruh kepimpinan bapanya.
Bila pula Riza Aziz mahu tampil mempertahankan Najib?
Malangnya, sang anak ini terlalu naif agaknya untuk melihat realiti yang ada di depan matanya sendiri.
Kerosakan UMNO dan kerajaan hari ini seratus-peratus berpunca daripada bapanya sendiri, bukan disebabkan oleh Tun Mahathir.
Jika bapanya tidak dikuasai oleh Jho Low, tidak tebabit dalam skandal 1MDB, tiada kemasukan beribu-ribu juta ringgit wang ke dalam akaun peribadinya, saudara tirinya, Riza Aziz tidak tiba-tiba kaya dengan mampu menerbitkan filem dan membeli pelbagai hartanah mewah di luar negara, ibu tirinya Rosmah Mansor tidak bermewah dan membazir di sana sini, bukan saja Tun Mahathir, malah majoriti rakyat masih lagi menyokong UMNO dan kerajaan hingga ke hari ini.
Bapa kamulah Nazifuddin yang telah merosakkan UMNO dan negara ini.
Bapa kamu jugalah yang sebenarnya melencong jauh daripada asas dan laluan yang telah dibina oleh Tun Razak, manakala Tun Mahathir terpaksa bangkit semula daripada persaraannya semata-mata untuk menyelamatkan negara.
Malah, apa yang dibina oleh Tun Mahathir selama 22 tahun sehingga nama Malaysia harum di seluruh dunia, kini telah bertukar busuk dan bernanah akibat kerakusan bapa kamu itu.
Tun Razak diketahui umum hidup sederhana dan tidak bermewah, jauh sekali membazir, tetapi bapa kamu dengan keluarganya sekarang hidup ibarat langit dengan bumi daripada teladan yang pernah ditunjukkan oleh bapanya sendiri.
Dalam hal ini, jika Tun Razak masih hidup, adakah beliau gembira dengan kehidupan dan kelakuan anaknya itu atau akan menangis melihatnya?
Kepada Nazifuddin, sebelum kamu pergi terlalu jauh mahu menasihatkan Tun Mahathir agar kembali ke laluan yang pernah ditetapkan oleh Tun Razak, eloklah kamu nasihatkan bapa kamu sendiri terlebih dahulu.
Ingatkanlah bapa kamu tentang etika dan cara hidup Tun Razak sebelum meminta Tun Mahathir melakukannya.
Najib adalah darah daging Tun Razak, berapa peratus ciri-ciri kepimpinan dan gaya hidup Tun Razak masih mengalir dalam tubuhnya sejak beliau menjadi Perdana Menteri dan sejak berkawan dengan Jho Low?
Kepada Nazifuddin, pergilah ke Seri Perdana dahulu dan nasihatkanlah bapa kamu yang sedang menghancurkan UMNO dan negara ini agar kembali ke pangkal jalan dan banyak ingatkan Tuhan.
Jika kamu tidak berupaya pergi ke Seri Perdana untuk menyampaikan nasihat itu, tulis saja di Facebook atau Twitter, sama seperti kamu nasihatkan Tun Mahathir ini. (ShahbudinHusin 19/01/2018)

0

0

votes
Article Rating
Kongsikan artikel ini


TIGA PENJURU ATAU GUNA LOGO SENDIRI, PELUANG TETAP MEMIHAK PAKATAN HARAPAN

Kata orang, untuk menang dan mencapai kejayaan, rintangan dan halangan memang selalu mendatang dan tidak dapat dielakkan.
Ia adalah lumrah, tetapi sebenarnya itulah kunci kejayaan dan menguatkan lagi semangat untuk terus berjuang.
Dalam hal ini, Pakatan Harapan juga tidak terkecuali. Satu demi cabaran yang datang, namun sehingga ini ia tidak menghalang usaha gabungan itu untuk menuju kejayaan menumbangkan UMNO, BN dan seterusnya menyelamatkan negara ini daripada kerosakan yang berpanjangan yang diakibatkan oleh Najib Razak.
Meskipun jika melalui pertandingan satu lawan satu, Najib sudah lama lari malam, namun dengan pelbagai sumber, termasuk kuasa wang tanpa had yang dimilikinya, beliau akhirnya berjaya melunakkan hati Hadi Awang dan Pas untuk menjauhi Pakatan Harapan.
Berdasarkan pelbagai petunjuk dan kecenderungan Hadi dan Pas sekarang, pertandingan tiga penjuru memang tidak dapat dielakkan.
Tetapi, berdasarkan perkembangan terkini, perlawanan tiga penjuru pun tidak banyak menjejaskan peluang Pakatan Harapan. Kuncinya ialah rakyat secara majoritinya sudah terlalu bosan dan meluat dengan Najib, UMNO dan BN.
Pelbagai tindak-tanduk dan skandal yang melingkari Najib membuatkan rakyat semakin sukar untuk terus memilihnya mentadbir negara ini.
Jika sehingga pilihanraya akan datang pun sudah ramai yang tidak sanggup berketuakannya, apatah lagi untuk tempoh lima tahun seterusnya.
Rakyat mahu mengakhiri eranya bersama UMNO dan BN daripada terus berkuasa kerana tidak sanggup lagi menanggung derita disamping lakonannya yang menyakitkan hati rakyat seolah-olah beliaulah yang terbaik mentadbir negara ini.
Untuk itu, tiga penjuru tidak akan mampu menyelamatkan Najib, malah Pas yang mahu jadi penyelamat itu pun akan dihanyutkan sekali oleh kuasa perubahan yang sentiasa membuak-buak di dada rakyat.
Selepas Najib berjaya melunakkan Pas untuk menjadikan pertandingan tiga penjuru dan langkah itu pula dilihat tidak lagi berkesan, kini urusan pendaftaran Pakatan Harapan adalah sasaran seterusnya.
Najib tahu jika Pakatan Harapan berjaya bertanding menggunakan satu logo untuk menyaingi BN dalam PRU 14 nanti, peluangnya untuk kekal berkuasa adalah semakin tipis.
Beliau juga tahu Tun Mahathir Mohamad adalah perancang terbaik dari segi strategi politik. Selain wibawa dan pengaruhnya, lihat bagaimana Tun Mahathir akhirnya berjaya membawa Pakatan Harapan mencapai persetujuan berkenaan pembahagian kerusi dan calon Perdana Menteri, sedangkan selama ini parti-parti pembangkang tidak pernah mencapai persetujuan muktamad dalam hal itu.
Dengan kejayaan itu, ditambah jika bertanding hanya menggunakan satu logo, sudah pastilah peluang Pakatan Harapan bertambah cerah jadinya.
Menghalang kelulusan pendaftaran Pakatan Harapan dan setiap parti – PKR, DAP, Amanah dan Bersatu – akhirnya akan bertanding menggunakan logo masing-masing, Najib barangkali merasakan rakyat boleh terus dikelirukan serta dalam masa yang sama ditakut-takutkan dengan sentiman perkauman yang sengaja disempit-sempitkan.
Mungkin ada yang terus keliru dan mudah dikelirukan seolah-olah semua parti itu tidak bersatu jika masing-masing menggunakan logo sendiri, tetapi semua itu hanya akan memberi impak yang kecil saja.
Isunya sekarang bukan berkaitan tiga penjuru, menggunakan logo sendiri atau apa sekali pun, sebaliknya isu sebenar PRU 14 ialah Najib.
Selagi Najib ada, selagi itulah penolakan rakyat terus akan berlaku. Punca segala masalah dalam negara kita ialah Najib yang daripadanya itu muncul segala macam bala bencana lain seperti Jho Low, Rosmah Mansor, Riza Aziz, 1MDB, GST, penarikan subsidi, peningkatan kos sara hidup dan macam-macam lagi.
Kiranya dengan melembutkan hati Pas dan menjadikan pertandingan tiga penjuru sebelum ini gagal menjamin menjamin keselesaan mencapai kemenangan, menghalang penggunaan satu logo juga tidak akan memberi impak apa-apa.
Percayalah!!!
Rakyat hanya ingin menolak Najib, UMNO dan BN dan biar bagaimana keadaannya, penolakan itu tetap akan berlaku.
Banyak logo tidak akan menjadikan rakyat tiba-tiba mahu mengundi BN dan merelakan Najib berkuasa lagi untuk tempoh lebih lama.
Untuk fasa selepas PRU 14, keyakinan dan pilihan rakyat ialah Tun Mahathir. Masa untuk Najib sudah tamat. (ShahbudinHusin 19/01/2018)

0

0

votes
Article Rating
Kongsikan artikel ini


BUKAN TUKAR KERAJAAN, TAPI MENGEKALKAN BN AKAN MENJADIKAN NEGARA HANCUR

1. Perdana Menteri Datuk Seri Najib Tun Razak berterusan meracuni otak rakyat dengan mengamalkan politik sempit, mengugut atau menakutkan rakyat sebagai strategi untuk kekal berkuasa.
 Mungkin beliau dalam keadaan terdesak, tertekan atau takut kerajaan pimpinannya tumbang maka beliau turun dalam stigma sedemikan bagi mengajak rakyat berkongsi ketakutannnya.
 2. Ucapan berapi-api beliau ketika lawatannya ke Sabah menyinarkan ugutan dengan penuh emosi agar rakyat di sana jangan menukar kerajaan kerana jika silap menukar kerajaan, negeri atau negara boleh hancur.
 Nada ketakutan, kerisauan dan kebimbangan PM Najib Razak terhadap kebangkitan rakyat terserlah sehingga terbawa-bawa dalam ucapannya.
 Mungkin beliau sudah merasakan tsunami perubahan sudah melanda rakyat bahawa kerajaan pimpinannya sudah tidak lagi relevan dan perlu ditukar pada pilihan raya umum ke-14.
 3. Begitu mudah PM Najib Razak menanam sikap prejudis rakyat terhadap pembangkang khususnya Pakatan Harapan.
 PM Najib Razak masih membawa  pendekatan politik lapuk dan kuno di tengah masyarakat Malaysia yang celik politik dengan menjadikan budaya ‘khurafat UmnoBn” untuk mengangkat parti pimpinan pemerintah dijulang melangit manakala parti pembangkang dihumban dengan hina ke laut adalah bukti mengekalkan fahaman khurafat seolah-olah hanya UmnoBN sahaja layak menjadi kerajaan sementara parti pembangkang lainnya tidak layak memerintah.
 Lebih mengerikan apabila tohmahan bahawa pembangkang akan menghala rakyat ke arah perpecahan dan kemusnahan manakala hanya BN sahaja yang mampu mengekalkan kesejahteraan negara.
 4. PM Najib Razak lupa, bahawa sebagai sebuah negara demokrasi, setiap parti politik yang sah berdaftar berhak untuk diundi oleh rakyat sama ada kerajaan mahupun pembangkang, jika mereka telah dipilih oleh majoriti rakyat pastinya parti tersebut akan menguasai kerajaan.
 Jika doktrin PM Najib Razak bahawa hanya BN sahaja layak memerintah, tidak perlu adanya demokrasi untuk diamalkan di negara ini dan lebih baik terapkan terus sistem pemerintahan diktator dimana hanya beliau dan BN sahaja ada sebagai sebuah parti dan tidak ada parti lainnya sorta haramkan parti selain UmnoBn daripada bertapak di negara ini.
 5. Apakah Najib menyangka parti selain BN tidak berfikir soal kemajuan dan pembangunan negara?
 Pakatan Harapan telah diketahui merangka pelan penyelamat negara dari kehancuran yang berlaku sekarang hasil ‘tangan kotor’ politik salah guna kuasa UmnoBn, rasuah, curi khazanah negara dan membeban rakyat.
 Mengekal PM Najib Razak dan UmnoBn bekmakna mengekalkan “pemerintahan gali lubang tutup lubang” yang akhirnya menjadi beban kepada rakyat.
 Negara dan rakyat amat memerlukan perubahan kuasa poltik manakala Najib Razak serta UmnoBn tiada lagi keperluan untuk negara dan rakyat. Perdana Menteri baru dan kabinet kepimpinan wajah baru dari PH perlu dibentuk untuk masa depan Malaysia yang lebih gemilang.
 6. Pemikiran sempit PM Najib Razak dengan adaian jika rakyat tukar kerajaan, negeri dan negara akan hancur sangat lucu apabila negeri Kelantan, Selangor dan Pulau Pinang yang diterajui oleh pembangkang terbukti masih utuh dan terus berdaya maju.  Selangor dan Pulau Pinang kekal sebagai penyumbang utama ekonomi negara.
 Tidak terdengar adanya rakyat di negeri tersebut yang melarikan diri ke luar negara kerana hidup sengsara, bahkan jika kerajaan negara ini bertukar, negara ini akan menjadi lebih baik dan jauh maju kehadapan kerana dipimpin oleh pemimpin yang amanah dan bertanggungjawab serta mampu mereformasi institusi.
 7. Kehancuran negara bukan disebabkan oleh bertukarnya kerajaan sebaliknya mengekalkan  kerajaan UmnoBn boleh menyebabkan negara terjerumus ke jurang kehancuran yang lebih buruk.
 Rakyat wajib menukar Kerajaan yang dipimpin oleh pemimpin yang korup, rasuah, mementingkan diri sendiri, mencuri harta negara dan rakyat, melantik suku sakat dalam pelbagai agensi penting serta bertindak menyekat pelbagai kemudahan untuk rakyat, menipu rakyat, dan bertindak zalim memusnahkan negara.
 Oleh demikian Pakatan Harapan dilihat rakyat sedang berusaha keras bagi menyelamatkan negara dari kemusnahan dan kehancuran oleh pemimpin UmnoBN.
 DATO’HJ MAHFUZ HJ OMAR
 Ahli Parlimen Pokok Sena
 20 Jan 2018/3 Jamadilawal 1439H.

0

0

votes
Article Rating
Kongsikan artikel ini


EHHH…MESTILAH KITA NAK TUN MAHATHIR!!!

Pencalonan Tun Mahathir Mohamad sebagai bakal Perdana Menteri Pakatan Harapan secara umumnya sudah mula diterima baik oleh pelbagai lapisan rakyat negara ini.
 Golongan berpendidikan, orang bandar, separa bandar, pengundi muda, sebahagian orang kampung dan peneroka Felda sudah mula terbuka mata dan dapat menerima kembalinya semula beliau untuk memimpin negara ini.
 Malah yang mengejutkan  ialah makcik-makcik kampung turut menerima baik perkara itu.
 Sebagai golongan yang terlibat secara langsung dalam belanja harian untuk barang-barang dapur, kaum wanita dan makcifk-makcik kampung paling terkesan dengan kenaikan harga barang yang begitu dirasakan di era Najib Razak menjadi Perdana Menteri ini.
 Oleh itu, apabila mendengar Tun Mahathir mahu kembali menjadi Perdana Menteri semula, mereka tidak dapat menyembunyikan perasaan gembira itu.
 Di sebuah kampung ketika rewang-rewang untuk satu majlis kenduri, sekumpulan makcik-makcik telah ditanya sama ada mereka mahu terus berperdana-menterikan Najib atau inginkan Tun Mahathir mengetuai negara ini.
 Ehhh…mestilah kita nak Mahathir, kata mereka dengan yakin.
 Hujah mereka mudah saja – Tun Mahathir ketika berkuasa dahulu tidak pernah membebankan kehidupan mereka dalam belanja pasar seharian kerana barang keperluan masih dikawal, tiada cukai GST dan tiada kenaikan harga minya setiap minggu seperti sekarang.
 Meski sudah berusia 93 tahun dan pernah menjadi Perdana Menteri sebelum ini, namun sentuhan beliau dalam membangunkan negara dan memberi kesejahteraan kepada rakyat nampaknya bukan saja tidak pernah dilupakan,  bahkan lebih diperlukan dalam keadaan sekarang ini.
 Inilah juga sebenarnya yang menyebabkan Najib dan segala jentera propagandanya tidak henti-henti melakukan serangan kepada Tun Mahathir serta menjadikan faktor usianya sebagai kecaman utama.
 Hakikatnya, lelaki berusia 93 tahun itu semakin menakutkan dan banyak memberi mimpi ngeri buat Najib, sang kleptokrat paling terkenal di dunia ketika ini.
 Malah terbaru ini golongan ulama dan agamawan juga turut tampil dengan menjadikan faktor usia Tun Mahathir sebagai hujah kononnya lebih baik beliau berehat, belajar agama di pondok dan berada di atas sejadah saja.
 Soalnya, apakah Tun Mahathir hanya perlu berdiam diri melihat pelbagai kemungkaran dan negara hampir terjual sekarang?
 Bukankah perjuangan beliau menyelamatkan negara lebih besar pahalanya berbanding belajar agama atau berada di atas sejadah yang lebih bersifat peribadi ganjarannya?
 Bagi majoriti rakyat, faktor usia Tun Mahathir bukanlah isu besar kerana  semua faham beliau bukan mahu menjadi Perdana Menteri semula bagi tempoh yang lama.
 Setahun dua atau lebih singkat daripada itu pun sudah memadai.
 Yang penting, Najib mesti dikalahkan terlebih dahulu melalui segala pengaruh dan kekuatan yang ada padanya.
 Selepas proses menyelamatkan negara dan penyusunan dilakukan, negara ini pasti akan dipimpin oleh tokoh-tokoh berkelayakan serta muda melalui asas pemulihan yang telah diselesaikannya.
 Yang penting ketika itu tiada lagi Najib, tiada lagi UMNO dan tiada lagi BN menguasai negara ini.
 Tiada Najib, tiada UMNO dan tiada BN, maka lebih selamatlah negara ini.
(ShahbudinHusin 20/01/2018)

0

0

votes
Article Rating
Kongsikan artikel ini


BIAR MALAYSIA CIPTA REKOD TUMBANGNYA SEORANG KLEPTOKRAT KEPADA LELAKI BERUSIA 93 TAHUN

Dahulu macam-macam perlekehan dilontarkan kepada Tun Mahathir Mohamad apabila beliau memulakan langkah untuk menyingkirkan Najib Razak, UMNO dan BN.
 Ada seorang pemimpin UMNO berkata, “jangan bimbang dengan bekas Perdana Menteri itu, beliau sudah tua dan baling gelas pun tidak pecah dengan kudratnya.”
 Hari demi hari berlaku dan apabila Tun Mahathir menunjukkan kesungguhan dan komitmen luar biasanya sehingga akhirnya dipersetujui untuk mengetuai Pakatan Harapan dan seterusnya dipilih sebagai calon Perdana Menteri sekiranya gabungan itu berjaya menumbangkan UMNO dan BN, selain berjaya memuktamadkan pembahagian kerusi, rata-rata pemimpin UMNO jadi lintang pukang dibuatnya.
 Lebih kalut apabila Tun Mahathir menyebut tiga kawasan Parlimen bakal ditandinginya iaitu Putrajaya, Langkawi atau Kubang Pasu.
 Mereka mula mengatakan lelaki yang berusia 93 tahun tidak boleh melakukan apa-apa untuk negara, tiada negara mahu memilih seorang yang seusia itu sebagai Perdana Menteri dan ada yang tetiba tidak faham mengapa Tun Mahathir mahu jadi Perdana Menteri semula, selain ada juga “ulama dalam semak” muncul bersuara kononnya lebih baik bekas Perdana Menteri itu mendalami agama daripada sibuk hal-hal politik.
 Kenapa tiba-tiba jadi begitu pula nadanya?Tidak malukah bercakap soal agama, berkopiah dan berserban tapi mempertahankan kleptokrat?
 Jika benar Tun Mahathir tidak berupaya dan pemilihannya sebagai bakal Perdana Menteri tidak mampu menyumbang apa-apa kepada Pakatan Harapan dan negara, bukankah Najib, UMNO dan BN sepatutnya berasa gembira sekarang ini?
 Seharusnya biarkan saja Tun Mahathir masuk gelanggang supaya beliau yang sudah tua dan tidak bermanfaat itu lebih mudah lagi untuk dikalahkan.
 Dengan pelbagai kuasa dalam tangan, media propaganda ada beribu, wang tanpa had sehingga dedak boleh diberi berlambak-lambak, kenapa masih takut dengan lelaki berusia 93 tahun yang tiada apa-apa?
 Dalam dunia politik pelbagai negara, memang tidak dinafikan banyak daripadanya sudah memilih orang muda sebagai pemimpinnya. Tetapi, lain padang lain belalangnya.
 Malaysia berbeza keadaannya kerana kita ada pemimpin kleptokrat yang sedang merosakkan negara dengan kerakusannya. Keadaan ini tidak berlaku di negara-negara lain.
 Jika ada pemimpin berusia 93 tahun masih sudi turun padang, mengotorkan tangan, memimpin orang muda, diterima oleh pelbagai lapisan usia dan sanggup mengenepikan segala kenikmatan hidup sebagai negarawan semata-mata untuk menyelamatkan negara dan menyingkirkan sang kleptokrat, tidakkah kita seharusnya bersyukur dengannya?
 Bayangkan apa jadi kepada negara ini dan masa depannya jika Tun Mahathir tidak berbuat apa-apa dan hanya selesa berehat di rumah saja?
 Beliau yang membina sebahagian daripada negara ini dan sudah tentu beliau bertanggungjawab memulihkannya semula jika dirasakan wujud elemen-elemen kehancuran yang semakin nyata.
 Jangan salahlah Tun Mahathir yang  masih sudi berjuang menyelamatkan negara sehingga tiada rasa malu menyanjung kleptokrat yang sedang merosak dan bakal membawa kehancuran kepada negara.Kita hanya boleh menyalahkan dan marah kepada Tun Mahathir kiranya beliau ingin menjadi Perdana Menteri semula semata-mata kerana kuasa dan bukan untuk menumbangkan kerajaan kleptokrat.
 Jika kita sayang dan mahu negara ini terus selamat, aman dan bahagia untuk seluruh rakyatnya, marilah kita menyokong perjuangan  lelaki tua ini.
 Beliau tidak berjuang untuk dirinya, malah tiada apa-apa  lagi kemewahan diperlukan dalam kehidupannya. Usahanya total untuk negara.
 Biar Malaysia mencipta rekod dan sejarah bagaimana seorang kleptoktat akhirnya tumbang di tangan lelaki tua berusia 93 tahun.
 Sebaliknya, terus mengekalkan Najib, tiada apa-apa rekod atau sejarah baru akan tercipta, melainkan mungkin lebih banyak siri skandal, kemewahan, pembelian barang kemas, kehilangan wang dan tergadainya tanah kepada pihak asing terus menyakitkan hati dan kehidupan kita.
(ShahbudinHusin 21/01/2018)

0

0

votes
Article Rating
Kongsikan artikel ini


HADI AKHIRNYA DEDAH IDAMAN KALBU PAS IALAH UMNO/BN

Presiden Pas, Hadi Awang tidak menolak kemungkinan parti itu akan bekerjasama dengan parti lain  untuk membentuk kerajaan campuran selepas PRU 14 akan datang.
 “Pas akan bertanding lebih 130 kerusi daripada 222 kawasan Parlimen dan akan berusaha mendapat sekurang-kurangnya majoriti mudah.
 “Pas mahu bentuk kerajaan atau menyertai pembentukan kerajaan, bukan lagi sebagai pembangkang yang lemah selepas PRU 14,” kata Hadi lagi.
 Dengan pengakuan Hadi kali ini, ia dengan sendirinya mengesah serta mendedahkan hasrat sebenar Pas yang umpama terang lagi bersuluh mahu bekerjasama dengan UMNO/BN selepas pilihanraya nanti.
 Bertanding hanya  sekitar 130 kerusi daripada 222 kerusi, adalah mustahil Pas mampu menang 112 daripadanya bagi meraih kemenangan majoriti mudah untuk membentuk kerajaan sendiri.
 Jadi, bagaimana majoriti mudah itu mahu dicapai atau ia sekadar untuk mengabui hati penyokong Pas sahaja?
 Lagi pula Pas sebelum ini menyatakan sasaran mereka hanya mahu menang 40 kerusi Parlimen saja bagi membolehkannya menjadi kuasa penentu kepada pihak yang ingin menubuhkan kerajaan.
 Dalam hal ini, apabila Hadi menyatakan Pas tidak menolak kemungkinan akan bekerjasama dengan parti lain bagi menubuhkan kerajaan, sudah tentu pihak yang ingin dibantunya membentuk kerajaan ialah UMNO dan BN.
 Mustahil sama sekali Pas mahu bekerjasama dengan Pakatan Harapan yang diketuai oleh Tun Mahathir serta didalamnya ada DAP dan Amanah.
 Kata Hadi juga, Pas tidak mahu lagi menjadi pembangkang yang lemah selepas PRU 14 nanti.
 Ini bermakna, tak kira berapa banyak  kerusi yang dimenangi Pas, jangankan 40, malah jika 4 sekali pun dan sekiranya UMNO/BN ditakdirkan menang lagi, ia tetap akan bekerjasama dengan parti yang pernah digelarnya assabiyah itu.
 Daripada kenyataan Hadi itu, beliau ternampak sudah letih untuk menjadi pembangkang yang lemah seperti sekarang dan kini masanya ingin bertukar menjadi sebahagian kerajaan pula.
 Cuma, Pas seperti masih malu-malu kucing untuk menyatakan secara terbuka idaman kalbunya ialah Najib, UMNO dan BN.
 Oleh itu, tidak diragui lagi, memberi undi, apalagi menghadiahkan kemenangan walau satu kerusi kepada Pas, adalah sama seperti menyokong kekalnya kerajaan kleptoktasi UMNO/BN pimpinan Najib.
(ShahbudinHusin 21/01/2018)

0

0

votes
Article Rating
Kongsikan artikel ini


APAKAH ZAMIHAN BOLEH TAHU SIAPA MENINGGAL DUNIA DULU?

 Apa Zamihan Mat Zin ingat dengan melilit serban di kepala dia warak dan maksum?! Dia ingat dirinya itu tuhan boleh tahu siapa yang nak meninggal dunia dulu?!
Adakah Zamihan Mat Zin ingat orang muda boleh hidup lama dan yang tua akan meninggal dunia dulu?!
Untuk pengetahuan Zamihan Mat Zin; Allah SWT masih pinjamkan Tun Dr Mahathir Mohamad kepada kita semua mungkin secara bersebab!!
Kita bersyukur kehadrat Allah SWT yang masih menganugerahkan kesihatan yang terbaik mahupun kekuatan mental kepada Tun Dr Mahathir Mohamad untuk memikul perjuangan lawan korupsi serta salahguna kuasa sebagai satu fardhu kifayah sepertimana yang dituntut oleh hukum-hakam agama mahupun perundangan duniawi!!
Allah swt suruh kita terus menegakkan kebenaran dan lawan kemungkaran di dunia ini?! Hukum agama islam pun menyuruh kita seimbangkan segala amalan di dunia serta bekalan untuk hari akhirat!! Ini sesiapa pun tidak boleh menafikannya!!
Tetapi dalam masa yang sama agama islam juga tidak suruh kita duduk pegang tasbih 24 jam di atas sejadah tanpa berusaha untuk kesejahteraan penghidupan di muka alam ini!!
Apakah Zamihan Mat Zin ini kenal rapat dengan Tun Dr Mahathir Mohamad?! Dia tahu ke Tun Dr Mahathir Mohamad solat serta beribadah ataupun tidak?!
Dia tidak mengenali Tun Dr Mahathir Mohamad secara dekat maka adalah tidak adil dia nak mengeluarkan kata-kata mengikut persepsinya semata-mata!!
Sedar tak Zamihan Mat Zin ini bahawa islam suruh kita lawan rasuah, korupsi, salahguna kuasa serta kezaliman pada rakyat jelata?!
Tun Dr Mahathir Mohamad pada waktu ini di usia yang lanjut tiada pilihan dan sedang melaksanakan tanggungjawab sepertimana yang dituntut oleh agama islam secara tulen!!
Pada usia yang lanjut ini demi kepentingan bangsa, agama dan tanahair kearah untuk selamatkan Malaysia; Tun Dr Mahathir Mohamad sedang memikul tanggungjawab mengikut syariat agama islam yang berteraskan kepada Al Quran serta sunnah!!
Orang macam Zamihan Mat Zin bukan tuhan!! Dia mana tahu siapa yang boleh masuk syurga dan siapa yang akan ke neraka!!
Dengan melilit serban berkilo-kilo beratnya di kepala dan berjubah; Zamihan Mat Zin ingat seseorang itu boleh terus terjamin untuk masuk syurga apabila dibangkitkan semula di padang mashyar kelak?!
Saya rasa Zamihan Mat Zin ini kena muhasabah dirinya terlebih dahulu!! Jangan kalut dan cepat nak menghukum orang lain secara membabi-buta!!
Secara peribadi saya juga agak keliru dengan kenyataan Zamihan Mat Zin yang mengatakan hukumnya haram bekerjasama dengan parti DAP kerana tidak sokong hudud!!
Pelik juga kerana parti PAS pernah bekerjasama dan amat intim dengan DAP pada suatu masa dahulu!!
Takkan PAS tak faham hukum-hakam islam?!
Dulu semasa PAS tidur sebantal dengan DAP semua ok saja!! Tetapi bila PAS kemungkinan tertelan dedak terlalu banyak sepertimana yang dituduh oleh Dato Husam Musa kini DAP digambarkan secara seburuk-buruknya pula?!
Untuk pengetahuan Zamihan Mat Zin; UMNO pun tak sokong hudud!! UMNO hanya main wayang untuk memperbodohkan Haji Hadi Awang dan PAS saja!! Dia ingat UMNO ikhlas nak tegakkan hukum hudud di negara kita?!
Macamana pula dengan MCA serta Gerakan yang tentang hukum hudud?!
Ini membawa erti haram juga untuk sokong BN kerana MCA serta Gerakan yang anti hudud juga adalah rakan sekutu BN!!
Bolehkah Zamihan Mat Zin jawab hukum bekerjasama dengan MCA dan Gerakan yang juga tidak sokong hukum hudud di negara kita?!
Kenapa dengan parti-parti seperti MCA dan Gerakan yang tolak hudud tak mahu disentuh atau dijatuhkan hukum pula oleh Zamihan Mat Zin ini!!
Secara jujur dan ikhlas saya ingin nasihatkan Zamihan Mat Zin untuk muhasabah diri dan kemungkinannya biarlah dia saja yang duduk berzikir pegang tasbih 24 jam tanpa berusaha untuk menjaminkan kesejahteraan penghidupan ummah serta keseluruhan rakyat di negara kita!!
Setahu saya, selagi kita bernafas; agama islam suruh kita terus berusaha di muka alam ini seolah-olah akan hidup seribu tahun lagi!
Namun, amalan untuk akhirat juga mesti diseimbangkan serta ditaati agar ketaqwaan pada Allah SWT tetap utuh secara berkekalan!!
KHAIRUDDIN ABU HASSAN
 Koordinator
 Deklarasi Rakyat

0

0

votes
Article Rating
Kongsikan artikel ini


BAGAIMANA NAJIB MAHU MENANDINGI TUN MAHATHIR?

 Dengan sahnya Tun Mahathir Mohamad dipilih sebagai calon Perdana Menteri Pakatan Harapan, cabaran paling besar bagi Najib Razak dalam PRU 14 akan datang ialah bagaimana mahu menandingi lelaki berusia 93 tahun itu.
Dari segi pemikiran, kecerdikan, kewibawaan, penerimaan dunia, rekod kecemerlangan dalam pentadbiran, kemampuan berhujah, malah sehingga kepada kesihatan dan struktur bentuk tubuh badan, segala-segalanya jelas memihak kepada Tun Mahathir walaupun usianya jauh melebihi Najib yang berumur 65 tahun.
Satu-satunya yang Najib lebih ke depan hanyalah dalam akaun bank peribadinya terbukti pernah ada wang beribu-ribu juta ringgit lebih banyak berbanding Tun Mahathir.
Menjelang tempoh beberapa bulan akan datang sebelum pilihanraya umum diadakan, mahu tidak mahu, Najib harus menerima hakikat akan wujudnya perbandingan antara beliau dengan Tun Mahathir.
Oleh kerana Tun Mahathir kembali bersaing untuk menjadi Perdana Menteri dan dalam masa yang sama mahu menyingkirkan Najib, pertaruhan beliau sudah tentu rekod-rekod lama kejayaannya dalam mentadbir negara selama ini.
Meskipun Najib akan cuba menyingkap sejarah hitam atau yang sengaja dihitamkan, tetapi rakyat sudah tentu menilai berdasarkan apa yang mereka rasa dan nikmati.
Di sebalik Tun Mahathir dituduh banyak membazir dan menggunakan wang negara untuk kroni, hakikat yang nyata rakyat tidak menerima apa-apa kesan buruk daripada segala dakwaan itu.
Tiada cukai GST, tiada barang mahal, tiada minyak naik tiap minggu, kakitangan awam tetap dapat sebulan bonus dan pelbagai nikmat yang lain yang patut dinikmati rakyat tidak pernah disekat.
Lebih daripada itu, banyak projek pembangunan dan mercu tanda yang membanggakan negara terus terpacak dengan rancaknya.
Bagi yang boleh berfikir, mereka pasti akan bertanya, di mana membazir dan di mana logiknya ada wang negara yang hilang ketika Tun Mahathir berkuasa sedangkan pembangunan berjalan dengan laju, tiada yang disusahkan dan kehidupan rakyat sentiasa baik?
Berbeza dengan sekarang, di sebalik gembar-gembur ekonomi berkembang baik, rakyat terasa dibebankan dengan GST, subsidi banyak barangan ditarik, peluang pekerjaan terhad, bantuan rakyat dicatu, perbelanjaan kementerian dipotong dan ramai yang mengeluh kesusahan.
Dalam hal ini, bagaimanakah Najib mahu menandingi rekod-rekod kejayaan Tun Mahathir?
Dengan rekod kejayaan itu, tidak sukar rakyat mempercayai jika Tun Mahathir berkuasa sekali lagi, sudah tentu tidak sukar baginya memulihkan negara dan memberi kesejahteraan kepada rakyat semula kerana beliau sudah ada rekod baik mengenainya serta terbukti mampu melakukannya.
Najib pula, yang menjadi ketakutan rakyat ialah berkuasanya lagi beliau selepas PRU 14 akan datang, kemungkinan lebih banyak siri tindakan yang menyusah dan membebankan rakyat akan dilaksanakan bagi menampung perbelanjaan negara, tambahan lagi ketika itu cabaran politik paling sengit bagi UMNO dan BN tidak lagi menghantuinya.
Mampukah Najib meyakinkan rakyat bahawa beliau tidak lebih buruk daripada Tun Mahathir? (ShahbudinHusin 23/01/2018)

0

0

votes
Article Rating
Kongsikan artikel ini


BEKAS AHLI YANG SERANG BERSATU TIDAK MEMBERI KELEBIHAN KEPADA UMNO

 Antara kelompok yang turut aktif menyerang Tun Mahathir Mohamad dan Bersatu sejak kebelakangan ini ialah beberapa bekas pemimpinnya yang sudah keluar meninggalkan parti itu.
Ada saja isu, maka adalah juga mereka ini mengeluarkan kenyataan yang bertujuan mengeruhkan lagi keadaan. Selalunya Bersatu, Tun Mahathir dan Pakatan Harapanlah yang menjadi sasaran mereka.
Kadangkala pula mereka cuba melaga-lagakan Tun Mahathir dengan beberapa pemimpin lain dalam Pakatan Harapan. Ada juga yang cuba menunjuk suci dengan merayu pengundi memikirkan survival Melayu dalam pilihanraya akan datang ini.
Kahkahkah…sah orang seperti ini sudah tersampuk sakit kuat atau kalau tidak, tentu dah terminum air kencing sendiri!!
Bagaimanakah perompak, pencuri dan penyamun dapat memikirkan survival sesuatu bangsa?
Mereka ini digelar sebagai sampah oleh Tun Mahathir berikutan sebelumnya merekalah juga yang kuat menghentam dan membelasah Najib Razak, UMNO serta BN.
Meskipun mereka menafikan dibeli atau diberikan ganjaran untuk keluar Bersatu dan kemudian melakukan serangan, tetapi daripada pelbagai kenyataan dan butir-butir suara yang keluar daripada mulut mereka, ia dengan jelas menunjukkan mereka mahu Najib, UMNO dan BN terus kekal berkuasa.
Mereka menghentam Bersatu dan Pakatan Harapan tidak lain ialah agar parti pecahan UMNO dan gabungan pembangkang itu terus diragui rakyat, tidak dapat mengalahkan BN dan Tun Mahathir tidak berjaya menjadi Perdana Menteri semula.
Oleh kerana Najib seorang Perdana Menteri yang amat berkuasa, bertaraf bilionaire dan terkenal dengan amalan “cash is king”, memang “ahli syurga” tarafnya jika mereka melakukan kerja-kerja itu dengan percuma saja.
Sebab itu Tun Mahathir siang-siang lagi menggelar mereka sebagai sampah. Sampah sifatnya berbau busuk dan letaknya pula dalam tong-tong sampah yang bertutup. Apabila terbuka tutupnya, maka terkeluarlah baunya yang busuk itu.
Tujuannya tidak lain ialah agar cakap mereka bukan saja tidak perlu didengar, bahkan diambil peduli pun jangan sekali.
Memang sehingga ini, walaupun kerapkali mereka bersuara, hakikatnya tiada siapa memperdulikannya. Lagi pula mereka bukanlah siapa-siapa sebelum ini.
Mereka jadi sedikit terkenal kerana salalu menumpang nama Tun Mahathir dan dilihat kerap bersama bekas Perdana Menteri itu. Ketika bersama UMNO dahulu atau jika masih kekal bersama UMNO, tiada siapa pun kenal dan peduli dengan mereka.
Mungkin mereka ini akan terus bersuara, malah tidak mustahil lebih kerap dan lebih kuat bunyinya berikutan tarikh pilihanraya semakin dekat. Itulah kerja mereka dan jika ada upah, untuk itulah tujuannya.
Tapi, tiada ada perlu dirisaukan dengan mereka ini. Peranan mereka tidak akan ke mana dan tidak akan menyumbang apa-apa.
Ia sama seperti sekian ramai bekas pemimpin PKR yang keluar parti dan tidak henti-henti menyerang parti itu. Akhirnya PKR terus maju dan mara, sebaliknya yang keluar parti itu semakin menghilang daripada ingatan sesiapa.
Mereka yang keluar Bersatu dan menyerang kembali parti itu juga begitu nasibnya. Rakyat biasa tidak mahu mendengar dan tidak memperdulikan cakap mereka, sementara ahli UMNO sendiri ramai yang jadi meluat dengan mereka.
Kebencian rakyat kepada Najib yang kleptokrat tidak akan bertukar menjadi sayang semata-mata kerana kerja-kerja yang dilakukan oleh sampah-sarap ini, malah akan menjadikan nama Najib turut busuk di kalangan ahli UMNO sendiri kerana beliau seolah-olah lebih mempercayai mereka berbanding ahli UMNO yang kekal setia sepanjang masa.
Tunggu saja Pakatan Harapan berkuasa nanti, sampah-sarap ini lebih tidak berguna lagi.(ShahbudinHusin 22/01/2018)

0

0

votes
Article Rating
Kongsikan artikel ini


BENARKAH TANAH FELDA TELAH HILANG BUAT SELAMA-LAMANYA?

Saya memberi ruang sepenuhnya kepada kepimpinan Felda untuk meneruskan sandiwara mengenai tanah Felda yang dilaporkan hilang hakmilik dan kemudiannya telah mendapat kembali hakmilik.
Sepanjang sebulan sandiwara ini dimainkan, saya menunggu sama ada Tan Sri Shahrir Samad akan menjelaskan perkara yang sebenarnya kepada rakyat. Malangnya, beliau terus terjebak dengan sandiwara politik untuk meredakan kemarahan rakyat mengenai kerosakan yang telah berlaku ke atas Felda, sehingga beliau sempat mengeluarkan sindiran seolah-olah “kejayaan” Felda mendapatkan kembali tanah tersebut adalah hasil doa Perdana Menteri di Mekah.
Saya bersimpati kerana ramai rakyat kebanyakan yang tidak biasa dengan selok belok pembangunan tanah dan undang-undang tanah yang dengan mudah boleh terpedaya dengan sandiwara politik tersebut.
Hari ini, saya ingin menegaskan bahawa tanah Felda yang diwar-warkan kononnya telah didapati kembali hakmiliknya, sebenarnya telah hilang buat selama-lamanya.
Saya ingin mengingatkan perkara-perkara berikut:
 i.         Beberapa bidang tanah milik Felda ini telah diserahkan kepada sebuah syarikat pemaju yang bernama Symphony Promenade Sdn Bhd (SPSB) untuk membangunkan beberapa menara pejabat dan kediaman mewah
ii.         Apabila pembangunan itu diteruskan, lot-lot bangunan itu akan dijual kepada pembeli-pembeli dan hakmilik bangunan bertingkat itu akan bertukar dari hakmilik tanah kepada hakmilik strata (satu hakmilik strata setiap satu ruang pejabat atau kediaman mewah yang dijual kepada pembeli)
iii.         Hakmilik bangunan tersebut akhirnya adalah milik pembeli-pembeli persendirian dan bukan lagi hakmilik Felda, walaupun kini hakmilik tanah masih lagi dalam pegangan Felda
Sebab itu saya mahu mengingatkan Tan Sri Shahrir Samad bagaimana pendirian beliau sendiri telah berubah dalam tempoh sebulan mengenai pembangunan tanah-tanah tersebut.
Apabila beliau mula-mula mendedahkan sandiwara tanah ini, beliau dilaporkan oleh Berita Harian bertarikh 21 Disember 2017 bahawa Felda tidak berminat untuk meneruskan projek pembangunan KLVC di atas tanah-tanah Felda itu, seperti capaian-capaian berikut:
https://www.bharian.com.my/berita/nasional/2017/12/366118/felda-tidak-minat-teruskan-pembinaan-klvc-shahrir
Saya sertakan juga rakaman temuramah yang dibuat oleh Tan Sri Shahrir dengan wartawan-wartawan Berita Harian pada hari yang sama yang menyatakan sendiri Felda tidak lagi berminat untuk meneruskan projek KLVC:
https://www.youtube.com/watch?v=cJbmcntFDBE&feature=youtu.be
 Saya faham kenapa Felda tidak berminat untuk meneruskan projek tersebut kerana sekiranya projek diteruskan, hakmilik akan bertukar kepada hakmilik strata dan keseluruhan bangunan dan lot-lot yang dijual itu akan berpindah milik kepada pembeli-pembeli yang mendapat hakmilik strata kelak.
Hanya dengan tidak meneruskan projek pembangunan KLVC itu barulah Felda dapat mengekalkan tanah-tanah tersebut menjadi pegangan Felda.
Malangnya tidak sampai sebulan dari kenyataan tegas tersebut, Tan Sri Shahrir Samad telah buat pusingan-U demi menjual sandiwara tanah Felda diperolehi kembali.
Saya petik laporan Utusan Malaysia bertarikh 15 Januari 2018 semasa Tan Sri Shahrir Samad dijulang menjadi wira mendapatkan kembali tanah Felda, di dalam laporan bertajuk “Felda dapat kembali hak milik tanah di Jalan Semarak”.
http://www.utusan.com.my/berita/nasional/felda-dapat-kembali-hak-milik-tanah-di-jalan-semarak-1.590746
Keputusan Felda untuk meneruskan projek pembangunan KLVC, yang kurang sebulan dari tarikh 15 Januari itu ditentang habis-habisan oleh Tan Sri Shahrir Samad sendiri, merupakan sandiwara utama episod tanah Felda yang hilang ini.
Saya memohon Tan Sri Shahrir Samad berdebat dengan saya untuk mendapatkan kepastian mengenai perkara-perkara ini:
i.         Hakmilik tanah yang diperolehi oleh Felda yang diwar-warkan sejak minggu lepas sebenarnya tidak bermakna kerana dengan pembangunan KLVC yang diteruskan, hakmilik strata akan dikeluarkan kepada pembeli lot-lot bangunan dan ruang pejabat/kediaman. Merekalah pemilik sebenar hartanah itu kelak, bukannya lagi Felda
ii.         Episod Felda mendapatkan kembali tanah adalah satu sandiwara kerana keadaan sekarang (walaupun Felda dilaporkan mendapat balik hakmilik ke atas plot tanah tersebut) tidak berbeza dengan keadaan sebelumnya; iaitu tanah-tanah tersebut telah diserahkan kepada pemaju swasta untuk dijual sebagai lot ruang pejabat/kediaman
Saya sudah mendapat beberapa dokumen yang saya akan tunjukkan esok dan lusa untuk menguatkan lagi hujah saya bahawa tanah Felda itu telah hilang selama-lamanya.
Episod tanah Felda diperolehi kembali hanyalah sandiwara politik yang dimainkan oleh Tan Sri Shahrir Samad.
RAFIZI RAMLI
AHLI PARLIMEN PANDAN
23 JANUARI 2018

0

0

votes
Article Rating
Kongsikan artikel ini


1MDB GAGAL, PENGAKUAN JUJUR ATAU SANDIWARA PILIHANRAYA? ADAKAH INI
TANDA2 ADA "KAMBING HITAM" AKAN DIMANGSAKAN?

Setelah berhempas-pulas membuat cerita bahawa 1MDB sebuah syarikat yang berjaya, didakwa menjana keuntungan dan memberi kebaikan kepada negara, selain turut menangkap, memenjara dan memecat mereka yang membangkitkannya, Najib Razak akhirnya mengakui syarikat pelaburan yang ditubuhkannya itu adalah suatu kegagalan.
Sekarang saya tidak akan menafikan isu ini. Memang berlaku kegagalan serta ada kesilapan kerajaan, kata Najib ketika berucap di Invest Malaysia 2018.
Dengan pengakuan ini, banyak persoalan timbul dan tidak habis di sini saja.
Jika sudah diakui gagal, bermakna tidak timbul lagi kononnya isu 1MDB telah dieksploitasi untuk menjatuhkan Perdana Menteri dan mensabotaj ekonomi negara.
Gagal tetap gagal dan sesiapa pun berhak bercakap mengenai entiti kerajaan yang mengalami kegagalan, lebih-lebih lagi dengan beban hutangnya sebanyak lebih RM50 bilion, demi untuk kebaikan bersama serta negara.
Maka, bersediakan Najib memberi kebebasan kepada sesiapa pun membangkitkan isu 1MDB selepas ini, termasuk di Parlimen dan kemudian beliau dengan lapang dada memberikan penjelasan mengenainya?
Soalnya, kenapa baru sekarang beliau mengakui kegagalannya?
Adakah ini suatu pengakuan ikhlas atau satu lagi sandiwara pilihanraya bakal dipentaskan yang memungkinkan akan ada “kambing hitam” sudah sedia untuk dimangsakan bagi menunjukkan keseriusan kerajaan menangani skandal 1MDB?
Bagaimana dengan mereka dipecat, ditangkap dan dipenjara semata-mata kerana membangkitkan kegagalan 1MDB sebelum ini?
Adakah Najib akan meminta maaf kepada mereka?
Meskipun Najib mengakui kerajaan telah mengambil beberapa tindakan seperti menstruktur hutang dan melantik Ahli Lembaga Pengarah baru bagi 1MDB, tidak dapat dinafikan bahawa punca utama kegagalan atau tercetusnya skandal berkaitan syarikat itu ialah berkaitan Artikel 117 dalam M & A 1MDB yang mensyaratkan hanya Perdana Menteri berhak memberi kelulusan kepada sebarang pelaburan atau komitmen kewangannya.
Selepas pengakuan ini, apakah Najib masih bermoral membiarkan dirinya lepas bebas begitu saja?
Jika mungkin ada yang akan “dikambing-hitamkan”, bagaimana dengan Najib sendiri dan Jho Low yang diketahui sebagai perancang utama dalam 1MDB?
Yang lebih penting, bagaimana dengan wang RM2,600 juta yang masuk ke akaun peribadi Najib yang menurut kertas siasatan DOJ ianya adalah bersumberkan daripada dana 1MDB yang diselewengkan serta dicuri?
Begitu juga dengan dana SRC International sebanyak RM42 juta yang turut dimasukkan ke akaun Najib sebagai balasan setelah syarikat itu diberikan pinjaman wang amanah pencen KWAP melalui peranan beliau sebagai Perdana Menteri dan Menteri Kewangan?
Sesudah mengakui gagal dan ada kesilapan dalam 1MDB, adakah semua wang 1MDB yang didakwa dicuri sebagaimana siasatan DOJ yang dianggarkan lebih RM4 biilion keseluruhannya, termasuk yang didakwa masuk ke kantung Najib,  boleh dikira “halalan toyiban” begitu saja?
Mengakui 1MDB sebagai kegagalan dan ada kesilapan tidak sesenangnya melepaskan Najib daripada bertanggungjawab sepenuhnya ke atas skandal yang memburukkan nama Malaysia di seluruh dunia.
Dan sebaik-baiknya untuk memastikan tindakan benar-benar dapat diambil terhadap semua pihak pihak berkaitan skandal 1MDB, pengakuan Najib ini adalah “lesen sah” untuk pengundi dan rakyat terus membulatkan hati serta tekad menumbangkan UMNO dan BN dalam pilihanraya akan datang.
Hanya perubahan kerajaan menjamin skandal 1MDB dapat dibersihkan.
(ShahbudinHusin 24/01/2018)

0

0

votes
Article Rating
Kongsikan artikel ini


JANJI OH JANJI

Perdana Menteri, Najib Razak mengulangi pendirian kerajaan bahawa kadar cukai GST akan kekal pada kadar 6 peratus.
Saya beri jaminan, kerajaan tiada cadangan menaikkan kadar GST, katanya.
Ada sesiapa mahu percaya janji ini?
Ini namanya janji bulan madu sebelum pilihanraya, selepas menang dan dapat kuasa, sudah pasti lain ceritanya.Ketika itu, pelbagai alasan dan rasional akan diketengahkan untuk menghalalkan tindakan menaikkan kadar GST.Oleh kerana undi dan mandat sudah diberi, jika itu berlaku, alamatnya terpaksalah menderita lima tahun lagi.Masih ingat apa janji orang yang sama sebelum ini?Antaranya ialah tidak menaikkan kadar minyak dan menurunkan harga kereta secara berperingkat-peringkat demi keselesaan rakyat kononnya.Tetapi, apa jadi akhirnya?Adakah janji-janji itu sudah ditunaikan sekarang ini?Jadi, adakah kita mahu percaya satu lagi janji manis daripada orang yang sama?
(ShahbudinHusin 24/01/2018)

0

0

votes
Article Rating
Kongsikan artikel ini


MATANG DAN SEJAHTERA DENGAN GST, 1MDB

 1. Semenjak Tok Guru Nik Abdul Aziz meninggal dunia, kewujudan PAS sudah berubah. Malahan, semua mengetahui bahawa perubahan PAS itu amat ketara. PAS yang dulu, bukan lagi PAS yang sekarang.
2. Dahulu, tiada slogan matang dan sejahtera, PAS tidak kelihatan mesra UMNO/BN. Namun berubah selepas kemangkatan Allahyarham Tok Guru Nik Abdul Aziz, slogan matang dan sejahtera mula dimainkan, dan PAS pula kelihatan semakin mesra UMNO/BN.
3. Atas alasan matang dan sejahtera, PAS menampilkan dirinya seakan-akan berseteru dengan warga bukan Melayu. Jika dahulu, keris dijulang oleh UMNO dalam majlis rasmi mereka, Tok Guru Nik Abdul Aziz selalunya mengeluarkan kenyataan menolak amalan perkauman. Namun, semenjak slogan Matang dan sejahtera lahir selepas kemangkatan Tok Guru Nik Abdul Aziz, keris dan sundang sudah dijulang oleh Presidennya sendiri dalam majlis rasmi.
4. Tidak ada siapa yang dapat nafikan, bahawa semenjak slogan matang dan sejahtera, ugutan kalah oleh PAS hampir tidak keluar lagi terhadap UMNO/BN. Yang ada pula, ugutan kalah terhadap sesiapa sahaja yang melawan BN, malahan menjadi agenda slogan matang dan sejahtera yang diperkenalkan oleh PAS.
5. Semenjak dua ini, kelihatan PAS jadikan Parlimen Permatang Pauh sebagai serangan PAS. Namun, atas alasan matang dan sejahtera, tidak hairan pada kala ini hampir tidak kedengaran langsung serangan terhadap Parlimen Pekan yang diketuai bapa GST, Najib Abdul Razak.
6. Atas alasan matang dan sejahtera, PAS seakan-akan kabur bahawa sebarang tindakan mereka pada hari ini banyak memberi keuntungan kepada UMNO/BN. Ekoran itu, walaupun mereka tidak mengakuinya, tetapi dari sudut tindakan PAS kelihatan seakan-akan redha dengan tekanan kehidupan rakyat Malaysia yang terbeban dengan GST, seakan-akan redha imej negara rosak atas isu 1MDB, seakan-akan redha dengan peluang pekerjaan rakyat semakin merosot dan banyak lagi kebobrokan yang sedang menimpa negara.
7. Lebih menarik untuk diperhatikan, bahawa mereka seakan-akan tidak suka andai ada pihak yang berlawan dengan UMNO/BN, lawan GST, lawan 1MDB, lawan penyelewengan felda dan banyak lagi. Malahan, seakan-akan PAS anggap pihak ini seperti musuh.
8. PAS seakan-akan tidak bersetuju andai ada “orang-orang berdosa” membantu dalam usaha melawan GST dan 1MDB. Seakan-akan mereka tidak anggap imej negara yang dirosakkan oleh UMNO-BN ini seperti berdosa.
9. Sedarkah PAS, bahawa mereka bukanlah kalangan yang suci, walaupun tindakan menampilkan mereka seakan-akan suci. Malahan, andai mereka membaca wahyu, pasti mereka sedar bahawa Islam mengajar bahawa melawan kejahatan itu adalah baik, walaupun ia dari orang jahat; mendokong kejahatan adalah jahat walaupun ia datang dari Orang yang digelar baik.
10. Peliknya, mereka seperti tidak sedar apabila mereka mendakwa bahawa mereka adalah golongan yang melakukan pembaikan negara, sedangkan hakikat tindakan mereka memberi keuntungan kepada UMNO BN yang sedang merosakkan negara. Mungkin PAS perlu renung Firman Allah dalam surah Al-Baqarah, ayat 11 dan 12 – Dan apabila dikatakan kepada mereka: “Janganlah kamu membuat bencana dan kerosakan di muka bumi”, mereka menjawab: ” Sesungguhnya kami orang-orang yang hanya membuat kebaikan” * “Ketahuilah! Bahawa sesungguhnya mereka itulah orang-orang yang sebenar-benarnya membuat bencana dan kerosakan, tetapi mereka tidak menyedarinya”
Wallahu A’lam.
 #IslamPenang
 Wan Ji Wan Hussin.

0

0

votes
Article Rating
Kongsikan artikel ini


BAGAIMANA PEMAJU MAMPU BAYAR RM500 JUTA KEPADA FELDA? KENAPA FELDA
PILIH SYNERGY PROMENADE SEDANGKAN IA ADA ENCORP BERHAD?

Saya meneliti jawapan-jawapan yang cuba diberikan oleh Tan Sri Shahrir Samad apabila saya membangkitkan beberapa persoalan utama mengenai kedudukan dan kepentingan Felda berhubung tanah-tanah di Jalan Semarak:

 1) Bagaimana Tan Sri Shahrir Samad boleh mengatakan Felda telah mendapatkan kembali hakmilik ke atas tanah itu sedangkan hakmilik akan bertukar kepada hakmilik strata yang akan dijual kepada pembeli?

 2) Jika Felda meneruskan juga pembangunan Kuala Lumpur Vertical City (KLVC) di atas tanah-tanah itu seperti yang ditandatangani dengan pemaju Synergy Promenade Sdn Bhd (SPSB) yang ditandatangani dalam tahun 2014, itu bermakna Felda akan hilang tanah itu untuk selama-lamanya?

 Dalam temuramah dengan media yang dilaporkan semalam, Tan Sri Shahrir Samad dengan terbuka mengakui bahawa hakmilik tanah itu memang akan bertukar menjadi hakmilik strata yang akan dimiliki oleh pembeli unit-unit hartanah yang dibangunkan SPSB di atas tanah itu.

 Fakta yang paling asas yang perlu diketahui oleh peneroka Felda dan rakyat Malaysia:

 Tan Sri Shahrir mengakui bahawa “apabila tanah itu dibangunkan menjadi unit terbina, pemilikan unit terbina ini adalah dengan pembeli. Semua orang tahu, kan? Jadi perdebatan itu tentang apa? Apa yang ada mahu didebatkan?”

 Sebenarnya ada banyak perkara yang wajib didebatkan mengenai skandal ini, apatah lagi kerana ia ditimbulkan sendiri oleh Tan Sri Shahrir Samad sebagai Pengerusi Felda.

 Kita wajar bermula dengan dua perkara pokok yang perlu dijawab oleh Tan Sri Shahrir Samad:

 i. Setelah Tan Sri Shahrir mengakui sendiri bahawa pemilikan tanah ini akhirnya akan bertukar tangan kepada pembeli unit-unit hartanah, berapakah keuntungan yang akan diperolehi Felda dengan memberikan tanah ini kepada pemaju Synergy Promenade Sdn Bhd?

 ii. Kalau pun Felda mahu memajukan tanah ini untuk mendapat keuntungan, kenapa tanah ini diberikan kepada syarikat pemaju swasta sedangkan anak syarikat Felda iaitu Encorp Berhad adalah sebuah pemaju yang berpuluh kali ganda lebih besar dan berpengalaman?

 Untuk memahami kenapa skandal ini perlu terus diberikan tumpuan untuk mendapatkan penyelesaian yang melindungi kepentingan rakyat, saya sertakan keratan akhbar oleh New Straits Times bertarikh 13 Mei 2014:

 Dalam tahun 2014, Felda membayar RM239.7 juta untuk menjadi pemegang saham majoriti di dalam Encorp Berhad, iaitu sebuah syarikat pemaju yang disenaraikan di Bursa Kuala Lumpur. Ini dilaporkan oleh The Edge bertarikh 7 Mei 2014 iaitu seminggu sebelum berita mengenai pembangunan semula tanah-tanah Felda di Jalan Semarak.

 Menurut Laporan Tahunan Encorp Berhad 2016 yang dikeluarkan pada 28 April 2017, pegangan Felda di dalam Encorp Berhad adalah sebanyak 70.82%.

 Mengambil kira tawaran umum (general mandatory offer) yang dibuat oleh Felda untuk membeli saham-saham yang belum dimilikinya pada 31 Mac 2017 pada harga RM1.55 sesaham, saya menganggarkan jumlah keseluruhan yang dibayar oleh Felda untuk menguasai 70.81% saham Encorp Berhad adalah RM316 juta.

 (Rujuk laporan media di bawah mengenai tawaran Felda untuk membeli saham-saham berbaki pada harga RM1.55 sesaham. Peningkatan saham dari 49.45% sebelum tawaran kepada 70.81% selepas tawaran bermakna Felda membeli 47.6 juta saham pada harga RM1.55 sesaham, sebagai tambahan kepada bayaran RM239.7 juta yang dibayar untuk membeli 49.45% saham).

 Saya ingin menyuburkan kembali ingatan Tan Sri Shahrir Samad bahawa salah satu sebab utama Felda membayar sedemikian harga (RM316 juta) untuk membeli Encorp Berhad ialah supaya anak syarikat Felda sendiri membangunkan tanah-tanah miliknya, termasuklah tanah-tanah bernilai di Jalan Semarak yang potensinya dianggarkan mencecah RM1 bilion.

 Sebab itu seminggu selepas membayar RM240 juta membeli Encorp dalam tahun 2014, berita-berita milik Umno sendiri melaporkan rancangan Felda menggunakan Encorp untuk membangunkan tanah-tanah tersebut.

 Maka, isu paling penting yang saya ingin debatkan dengan Tan Sri Shahrir Samad:

 Kenapa Felda mengubah pendirian dari melantik anak syarikatnya sendiri iaitu Encorp Berhad untuk membangunkan tanah-tanah tersebut, sebaliknya menyerahkan tanah itu kepada syarikat pemaju yang tidak dikenali iaitu Synergy Promenade Sdn Bhd?

 Perkara kedua yang paling penting yang saya ingin debatkan ialah mengenai pulangan kewangan kepada Felda setelah menyerahkan tanah itu kepada SPSB?

 Menurut Tan Sri Shahrir, pemaju itu perlu membayar RM500 juta tunai atau RM10% dari jumlah kasar pembangunan (gross development value, GDV) yang mana lebih tinggi kepada Felda, seperti laporan BERNAMA bertarikh 15 Januari 2018:

 Soalan yang ingin saya debatkan dengan Tan Sri Shahrir mengenai perkara ini ialah:

 i. Bagaimana SPSB hendak membayar RM500 juta kepada Felda sedangkan ia tidak mempunyai sebarang sumber kewangan lain dan tiada aktiviti lain?

 ii. Apa kemampuan kewangan SPSB apabila ia terpaksa berhutang RM100 juta dari bank dengan memberi jaminan harta peribadi pengarah-pengarah?

 iii. Adakah SPSB menukar hakmilik lalu dicagarkan kepada bank untuk mendapat RM100 juta pinjaman itu?

 iv. Jika benar tanah-tanah Felda dicagarkan, bukankah lebih baik ia diberikan kepada Encorp kerana sekurang-kurangnya tanah-tanah itu kekal di dalam syarikat Felda dan bukannya diserahkan kepada pemaju swasta yang tidak ada rekod?

 Saya akan terus menunggu jawapan dari Tan Sri Shahrir dan terus berdebat dengan beliau melalui media sehinggalah tanah-tanah itu kembali sepenuhnya kepada Felda, bukannya sandiwara yang dimainkan setakat ini.

 RAFIZI RAMLI
 AHLI PARLIMEN PANDAN
 NAIB PRESIDEN KEADILAN

0

0

votes
Article Rating
Kongsikan artikel ini


#UNDI ROSAK ATAU #PROTES PRU 14, PENYOKONG BN LEBIH BERPAHALA JIKA
MELAKUKANNYA

Kempen untuk merosakkan undi atau memboikot PRU 14, atas apa alasaan sekali pun, ia tidak seharusnya dilakukan oleh penyokong Pakatan Harapan dan mereka yang mahu kepada perubahan.
Tindakan itu, jika diteruskan hanya akan memberi ruang lebih terbuka kepada UMNO dan BN untuk terus berkuasa serta Najib Razak mencaturkan kerakusannya dalam negara ini.
Sepertimana yang disebut oleh seorang pensyarah undang-undang Universiti Malaysia, Azmi Shahrom, mengundi Pakatan Harapan ialah untuk memastikan perubahan, bukan kerana menyukai Tun Mahathir Mohamad atau sebab-sebab yang lain.
Kata beliau, tanpa memberi peluang kepada Pakatan Harapan berkuasa dan BN ditumbangkan, tidak mungkin sebarang perubahan atau reformasi dapat dilaksanakan.
Atas hakikat itu, melakukan undi rosak atau memboikot PRU 14, sedangkan dalam masa yang sama mahukan perubahan dan sudah tertanam perasaan benci yang membuak-buak terhadap Najib, UMNO serta BN, ia adalah perbuatan yang sama sekali tidak relevan serta sia-sia.
Sebaliknya, undi rosak dan protes dalam pilihanraya akan datang adalah wajar dan lebih berpahala jika dilakukan oleh penyokong UMNO atau BN.
Adalah disedari ramai penyokong UMNO dan BN tidak setuju dengan Najib yang terlibat dalam skandal 1MDB serta seolah-olah melindungi sekian banyak skandal lain seperti Felda, MARA, Felcra, isu melibatkan KP SPRM dan sebagainya yang diketahui menjadi punca bertimbunnya pelbagai masalah dalam negara ini.
Semua isu tersebut adalah saling kait-mengait dengan kedudukan dan sokongan mereka terhadap Najib yang dalam masa yang sama terpalit dengan 1MDB, oleh yang demikian selagi beliau kekal sebagai Perdana Menteri, selagi itulah segala-galanya akan tersimpan dan dilindungi.
Dengan melakukan undi rosak atau memboikot pilihanraya dengan tujuan mengelakkan Najib kekal berkuasa, penyokong UMNO dan BN sebenarnya secara diam-diam telah melakukan suatu tindakan terpuji dalam konteks menyelamatkan masa depan negara.
Negara ini tidak mungkin menjadi lebih baik, bukan saja berkaitan 1MDB, tetapi juga semua isu-isu lain, ada jalan penyelesaian yang berasaskan kebenaran sekiranya Najib, UMNO dan BN terus dipanjangkan lagi hayat kuasanya.
Tindakan melakukan undi rosak dan memboikot pilihanraya bukanlah asing bagi penyokong UMNO. Sebelum ini sudah ramai yang melakukannya pada PRU 2008 kerana tidak setuju dengan kepimpinan Tun Abdullah Badawi serta bimbang gejala budak-budak tingkat 4 yang dikepalai oleh KJ terus merosakkan negara.
Akibatnya, buat pertama kali BN hilang majoriti dua pertiga, lima negeri  terlepas ke tangan pembangkang dan Pak Lah akhirnya mengundurkan diri.
Namun, Najib lebih “bahaya”  berbanding Pak Lah. Meskipun keputusan pilihanraya 2013 lebih buruk berbanding 2008, Najib bukan saja tidak mahu meletakkan jawatannya, bahkan dalam keadaan kuasa yang dipegangnya terumbang-ambing pun, beliau tidak malu-malu menjerumuskan dirinya dalam skandal 1MDB, membiarkan keluarganya membazir serta mengamalkan gaya hidup mewah paling tersohor di dunia ini.
Untuk itu, ubat paling mujabab bagi “penyakit” yang dibawa dan diakibatkan oleh Najib ini hanyalah dengan tumbangnya UMNO dan BN dalam pilihanraya akan datang.
Bersama Pakatan Harapan dalam usaha menyelamatkan negara, melakukan undi rosak atau memboikot pilihanraya bagi penyokong UMNO dan BN adalah sama-sama merupakan suatu tindakan terpuji dan pasti ada pahalanya yang tersendiri.
(ShahbudinHusin 26/01/2018).

0

0

votes
Article Rating
Kongsikan artikel ini


PETUNJUK PAKATAN HARAPAN DIYAKINI ANTARABANGSA UNTUK AMBIL ALIH
PUTRAJAYA

Bukan sesuatu yang biasa bagi duta-duta asing mengadakan pertemuan dengan parti-parti pembangkang, lebih-lebih lagi secara berkumpulan dan beramai-ramai, menjelang pilihanraya umum diadakan.
Dalam banyak pilihanraya sebelum ini, tidak pernah duta-duta asing mengambil langkah yang sama.
Tetapi, ia nampaknya berbeza dengan Pakatan Harapan menjelang PRU 14 akan datang.
Seramai 14 duta dan tiga “Charge de Affairs” daripada Negara-Negara Kesatuan Eropah atau EU telah sepakat mengadakan pertemuan serta perbincangan selama kira-kira dua jam dengan Pakatan Harapan yang diketuai oleh Tun Mahathir Mohamad.
Pertemuan mereka dengan Pakatan Harapan itu tentu saja mendapat restu daripada kerajaan negara masing-masing dan ini tidak lain memberi gambaran keyakinan mereka terhadap peralihan kerajaan bakal berlaku dalam pilihanraya akan datang.
Jika tiada keyakinan, untuk apa duta-duta itu sedia bertemu dengan Pakatan Harapan?
Bukankah lebih baik mereka terus mengukuhkan lagi hubungan kerjasama dengan kerajaan BN pimpinan Najib Razak yang sedang memerintah negara ini?
Kenapa Pakatan Harapan yang diketuai Tun Mahathir jadi pilihan, tidak Gagasan Sejahtera yang dipimpin oleh Hadi Awang?
Sudah tentu ada sesuatu yang istimewa dalam hal ini.
Apakah keyakinan terhadap Pakatan Harapan ini memberi gambaran ketidakyakinan duta-duta EU terhadap cara negara menangani pelbagai isu, khususnya berkaitan 1MDB yang diperkatakan di seluruh dunia?
Dengan pertemuan duta dan wakil daripada EU itu, tidak mustahil selepas ini duta-duta asing daripada blok seperti Asia, Afrika, OIC dan lain-lain negara akan turut mengambil langkah yang sama bertemu dengan Pakatan Harapan sebagai langkah awal menjalin hubungan dengan bakal kerajaan baru bagi Malaysia.
Keyakinan antarabangsa terhadap Pakatan Harapan ini adalah berita baik bagi masa depan Malaysia setelah berlakunya pertukaran kerajaan nanti kerana ianya sudah pasti memudahkan pelbagai urusan berkaitan pelaburan untuk dipertingkatkan demi kebaikan negara.
Rakyat Malaysia yang celik sesungguhnya tidak harus menutup mata begitu saja dengan perkembangan positif ini.
(ShahbudinHusin 27/01/2018).

0

0

votes
Article Rating
Kongsikan artikel ini